
I.

ORANG-ORANG JANG MISKIN

LONTJENG mengoetaraken djam satoe tengahari.

Dari satoe roemah sekola jang besar dengen mendadak berpoeloeh orang moeda, lelaki dan prempoean keloear dengen terboeroe-boeroe. Sebagian dari marika berkadara'an sepeda, sebagian lagi naek kandara'an jang tertarik oleh koeda, sebagian ketjil pake auto, tapi tida koerang djoega jang djalan kaki.

Marika itoe ada moerid-moerid dari satoe sekola tengah, jang pada itoe djam pada poelang, sesoedahnja berladjar setengah hari lamanja.

Di antara marika ada djoega terdapet bebrapa gadis, jang naek di satoe auto tertoetoep jang bagoes dan besar. Marika keliatannja tida mengenal kasoesahan, tapi meloeloe hidoep dalem kagirangan dan kasenangan. Marika tertawa dan bitjara, tempo dengen mendadak itoe auto direm keras sekali hingga ampir brenti. Di depan itoe kandara'an ada saorang lelaki moeda jang menjebrang djalanan dengen tida menengok-nengok lagi.

Dari tiga gadis jang berada dalem itoe kandara'an, doea antaranja itoe waktoe lantes djoega berkata de ngen soeara jang menjataken pengrasa'an koerang seneng; „Si Dogol, ampir ia kagiling: tida maoe kagiling sekali!" Gadis jang katiga tjoema mesem sadja. Sesoedahnja itoe orang sampe dl pinggir dengen tida perdoeliken makiannja chauffeur itoe kandara’an, itoe auto didjalanken teroes.

„Tjoba liat itoe orang desa," kata saiah satoe itoe gadis jang doedoek dalem auto, „ia kira brangkali Bandoeng ada ia poenja desa, di mana djalanan-djalanan ada begitoe sepi, hingga brangkali tjoema satoe boelan satoe kali diliwatin auto.”

„Brangkali dalem desanja ia belon pernah liat auto, maka djoega ia bisa djalan dengen seperti tinggalken ia poenja pikiran dalem kamar ketjil di mana ia biasa boeang kotoran," kata gadis jang laen, „pantes moerid-nnoerid lelaki namaken ia „Si Dogol".

„Itoe nama betoel-betoel bagoes sekali boeat ia,” kata poela gadis jang pertama dengen tertawa tjekikikan, „orang jang dapetken itoe nama haroes dikasi bintang."

„Tjap panah atawa merk Devoes.”

Itoe tiga gadis tertawa berkakakan.

Samentara itoe, orang jang djadi poko dari marika poenja pembitjara'an teroes djalan dengen adem sekali. Panasnja matahari jang itoe waktoe membakar sanget seperti djoega tida dirasaken olehnja. la djalan teroes sambil pegangin satoe boekoe, jang roepanja ia batja djoega. Djadi sedeng laen orang poelang terboeroe-boeroe, sebab ingin lekas berada di roemah, di mana makanan soeda menoenggoe, disediaken oleh iboe atawa pengoeroes jang menjinta dan menjajang, itoe orang moeda roepanja tida perloe berada lekaslekas di roemahnja, hanja sepandjang djalan poen masi membatja boekoe.

Sesoedahnja berdjalan ampir satoe djam lamanja, ia sampe di depan satoe roemah bilik. Ka itoe roemah ia masoek. „Kaoe baroe poelang, Hok." kata saorang prempoean toea jang sedeng djaitin satoe badjoe jang petjah.

„Bener, iboe."

„lni hari akoe tida poenja makanan apa-apa boeat kaoe, Hok” kata itoe njonja toewa, „tadi akoe baroe bajar sewa roemah anem roepie. Akoe poenja oewang tjoema tinggal bebrapa cent sadja. Tida ada tjoekoep oewang boeat beliken kaoe ikan asin atawa saboetir telor, boeat kaoe makan."

„Tida apa, iboe, kata itoe orang moeda sambil taro ia poenja boekoe-boekoe di satoe medja ketjii jang soeda rejot, „nasi bersama garem poen ada tjoekoep enak boeat akoe. Iboe tida perloe iboek: doaken sadja soepaia ini malem akoe bisa dapet redjeki iebih besar."

Itoe prempoean toea memandang pada poetranja dengen sorot mata jang mengandoeng rasa katjinta'an. la gojang-gojang kepala dan laloeh tinggalken pakerdja’annja. Samentara itoe, itoe orang moeda boeka ia poenja pakean loear, hingga ia tjoema memake satoe badjoe kaos jang soeda penoeh tembelan dengen satoe tjelana koetoeng jang djoega boekan baroe lagi.

Sesoedahnja iboenja sendokin ia nasi, itoe orang moeda makan dengen roepa bernapsoe sekali.

Seabisnja bersantap, ia pegang kombali boekoenja dan sampe djam ampat sore ia bekerdja dengen tida brentinja.

„Sekarang akoe maoe tjari pakerdja'an, iboe," kata ia sambil berpakean. „Harep sadja ini malem poenja pengasilan aken ada begitoe besar, hingga besok akoe boleh dapet sapotong ikan asin atawa saboetir telor.” kata ia sambil tertawa.

Iboenja mengelah napas. „Sabetoelnja akoe sendiri anggep kaoe terlaloe tjape, anak," kata ia „pagi kaoe sekola, tengahari kaoe poenja pladjaran moesti diperhatiken dan diwaktoe malem kaoe mentjari redjeki. Apakah tida baek kaoe brenti sadja sekola dan tjari pakerdja'an jang tentoe. Akoe menjesel sekali kita ada begini miskin, hingga tida bisa kasi kaoe sekola meloeloe dengen tida oesa tjape lagi di waktoe malem. Kita moesti pilih satoe antara doea, Hok, pladjaran atawa pengidoepan jang lebih baek."

Itoe djedjaka bersenjoem tempo ia deketin iboenja.

„Iboe, apakah iboe tida bisa tahan melarat? Apakah iboe soeda tida koeat memikoel kasengsara'an? Djikaloe memang itoe ada djadi iboe poenja kemaoean, akoe aken lantes brenti sekola dan dengen lantes djoega akoe bisa dapet pakerdja'an jang membri hasil anem atawa toedjoepoeloeh saboelan dan djikaloe akoe bekerdja pada negri, brangkali djoega akoe bisa dapet saratoes roepia. Dengen oewang sebagitoe, iboe, kita bisa mendapet pengidoepan jang lebih baek; kita aken bisa sewa roemah jang lebih pantes dari ini; kaoe tida oesa berpakean begitoe boeroek seperti sekarang dan akoe poen tentoe bisa goenaken sedikit oewang belandja. Tapi iboe, akoe poenja pladjaran tida tjoekoep, akoe djadi saorang jang kepalang tanggoeng dan akoe ingin sekali mempoenjai pladjaran jang sedikit tinggi, jang akoe bisa goenaken di kamoedian hari boeat membri hari-hari jang senang dan santousa pada iboe. Menoeroet akoe poenja pikiran, biarlah sekarang kita hidoep melarat, asal di kamoedian hari, djikaloe kaoe soeda toewa kaoe bisa hidoep dalem kasenangan jang tjoekoep. Tapi kombali akoe bilang, iboe, apabila memang djadi kaoe poenja kainginan jang pasti, besok djoega akoe nanti lamar pakerdja'an dan lantes brenti sekola. Djikaloe iboe moefakat, biarlah kita tinggal melarat begini lagi doea tahon. Apabila akoe soeda tamat beladjar dalem H. B. S., maskipoen pladjarankoe belon mateng betoel, tapi soeda loemajan djoega. Akoe poen rasaken pengidoepan di ini waktoe ada berat sekali, tapi apakah iboe pernah dapet denger akoe merasa koerang poeas dengen kita poenja nasib di ini waktoe? Pernahkah iboe mendenger akoe mengeloeh lantaran akoe moesti banting toelang siang dan malem goena tjari pengidoepan boeat akoe dan kaoe sendiri dan berbareng dengen itoe, djoega kedjer kapinteran? Tida, boekan? Nah, iboe, timbanglah dengen mateng, apa jang akoe moesti berboeat. Kaoe poenja kainginan akoe aken lantes toeroet dengen tida sangsi lagi."

Sang iboe memandang dengen penoeh rasa tjinta pada poetranja.

„Ja, hiok, djikaloe akoe inget, begimana kaoe poenja pengidoepan waktoe kaoe poenja ajah masi ada, akoe djadi merasa seperti djoega akoe poenja hati terdjepit dan aer mata hendak mengoetjoer seperti djoega ada jang peres. Tapi akoe poenja kasedihan itoe djadi berlaloeh, djikaloe akoe meliat kaoe poenja kagiatan, kaoe poenja kebaktian dan kaoe poenja sikep. Baeklah, anak, akoe nanti timbang lagi apa jang baroesan kita bitjaraken. Djikaloe tida terlaloe terpaksa, akoe poen maoe toeroet kaoe poenja kainginan."

Itoe orang moeda mendengerin bitjaranja sang iboe sambil toendoek dan kamoedian berpamitan.

Itoe waktoe ia poenja pakean ada laen sekali dari di waktoe ia baroe poelang dari sekola. Sekarang ia tjoema memake satoe badjoe djas dengen tjelana tidoer dan sama sekali tida memake sepatoe. Dengen tida sangsi-sangsi lagi ia menoedjoe ka alloon-alloon, di mana ada berkoempoel banjak taxi sewa'an. Ka tempat pembrentian itoe kandara'an ia toedjoeken tindakan.

Tempo ia sampe di itoe tempat, sigra djoega satoe chauffeur berkata: „Hok, mari sini, ini malern kaoe boleh djadi akoe poenja knecht. Kaoe ada saorang jang membawa redjeki, djikaloe kaoe jang doedoek di sampingkoe, kebanjakan pendapetankoe poen ada besar.

„Kaloe begitoe akoe boleh minta djoega bajaran lebih." kata itoe lelaki moeda.

„Wah sekarang kaoe bertingkah." kata itoe chauffeur.

„Boekan begitoe; tadi kaoe bilang sendiri, djikaloe akoe jang toeroet kaoe, sering kali kaoe dapet hasil bagoes, boekankah kaoe boleh kasi akoe bagian lebih besar, djikaloe bener akoe poenja berada di damping kaoe, ada membawa redjeki?"

„Baek, ini malem akoe nanti kasi kaoe satoe roepia, tapi kaloe ada orang Europa, kaoe moesti bitjara Blanda atawa Inggris, soepaia kita dapet bajaran lebih. „toe kaoe djangan koeatir." kata si Hok, jang laloeh doedoek di sampingnja itoe chauffeur.

Seperti djoega memang bener apa jang itoe chauffeur bilang, itoe waktoe djoega ada liwat doea orang Europa, satoe lelaki jang laen prempoean. Marika roepanja ada laki istri dan hendak sewa taxi. Dengen lekas marika berdoea dikroeboengin oleh bebrapa belas orang, chauffeur dan marika poenja knecht dari taxi-taxi jang berada di itoe tempat. Marika bereboet tawarken marika poenja kandara’an. Tjoema chauffeur dari itoe taxi di mana si Hok poen ada doedoek, jang tida toeroet tjampoer dalem itoe reboetan. Brangkali lantaran merasa djengkel, itoe orang Europa membentak dan kamoedian djalan ka pinggir djalanan. Dari sitoe ia liat, semoea taxi ada kosong, kerna masing-masing chauffeur tioema memandang pada itoe kariboetan sambil mesem, sedeng satoe lelaki moeda laen poen tjoema memandang sadja pada marika. Satelah meliat begitoe, itoe orang Europa laloeh gapein itoe chauffeur jang laloeh prentah si Hok hampirken itoe orang Europa.

Tempo soeda dateng deket pada itoe doea orang, dalem bahasa Blanda jang lantjar si Hok berkata:

„Slamet sore, njonja dan toean, apakah kaoe berdoea hendak pake kandara'an brangkali. Apa saja boleh tawarken satoe poenja auto?"

ltoe laki istri djadi melengeka dan kamoedian memandang satoe pada laen boeat toedjoeken masing-masing poenja rasa heran.

„Bener, kita hendak pake satoe auto, kita ingin pasiar satoe doea djam; kita baroe sadja dateng dari negri Blanda."

„Kaloe begitoe, akoe nanti merasa girang sekali boeat anter kaoe liat-liat bagian-bagian jang bagoes dari ini tempat, jang menarik hatinja pelatjong-pelantjong.”

„Ja, memang itoe kita harep, dan kabetoelan sekali kaoe bitjara kitapoenja bahasa ada bagoes sekali." kata itoe njonja Europa.

Si Hok bersenjoem.

„Silahken kaoe naek di kita poenja auto, njonja dan toean," kata ia, „perkara pembajaran kita pertjaja pada kaoe poenja kamoerahan hati."

ltoe doea orang lantes ikoetin pada si Hok dan tida lama kamoedian marika soeda doedoek dalem itoe taxi.

„Ka mana kita moesti bawa kaoe?" begitoe si Hok menanja pada penoempangnja. „Ka mana sadja, jang kaoe rasa baek, kita tida taoe ka mana moesti pergi." begitoe ia dapet djawaban.

„Apa kaoe brangkali soeka liat-liat gedong besar? Atawa brangkali kaoe lebih soeka liat tempat-tempat jang di Europa tida bisa terdapet, seperti klenteng dari orang Tionghoa? Wijk Tionghoa jang rame atawa djalanan-djalanan sepi, di mana di waktoe malem terdenger tetaboehannja poetra negri jang betoel ada asing boeat koepingnja orang Barat tapi toch tida kalah merdoe berboenjinja boeat orang-orang jang mempoenjai pengrasa'an haloes?"

„Aih, kaoe boekan sadja bisa bitjara kita poenja bahasa dengen baek sekali, tapi roepanja kaoe poen telah mendapet pladjaran jang baek. Tapi kenapa kaoe djadi toekang sewaken auto?"

„Akoe tjoema djadi knecht sadja, njonja, dengen oepah satoe atawa doea roepia semalem, begitoe djoega djikaloe pendapetan ada bagoes, tapi sering kali akoe tjoema dapet oepah sepoeloeh atawa bebrapa cent sadja."

Mendenger itoe katerangan roepanja itoe laki istri djadi merasa kasihan pada itoe knecht chauffeur jang terpladjar baek. Marika serahken sadja pada kamaoeannja si hiok boeat kasi liat bagian-bagian jang bagoes dari kota Bandoeng.

Begitoelah pada itoe doea orang dikasi liat gedong-gedong besar, wijk-wijk jang rame dan saben kali me rasa perloe si Hok kasi katerangan tentang namanja straat atawa gedong dan laen-laen lagi.

Tiga djam kamoedian baroelah itoe doea orang minta dianterken ka marika poenja hotel, jaitoe hotel Preanger.

Tempo marika soeda toeroen, itoe orang Europa menanja brapa moesti bajar sewa'an auto.

„Tadi akoe soeda bilang, itoe kita pasrah pada kaoe, toean; tjoema akoe maoe kasi taoe, kita telah berkandara'an tiga djam lamanja." Itoe orang Europa berpikir sabentar, dan kamoedian berkata:

„Toenggoe sabentar di sini."

la pimpin istrinja dan masoek ka dalem hotel. Satoe penggawe hotel diminta katerangan tentang harga sewanja taxi dan satelah mendapet katerangan ia hampirken poela si Hok dan berkata:

„Menoeroet penggawe hotel boeat tiga djam pasiar dalem kota pembajaran doeablas roepia soeda lebih dari tjoekoep, tapi akoe soeka kasi kaoe berdoea dapet kaoentoengan lebih. Ini chauffeur, ada boewat sewa'an auto, limablas roepia."

„Trima kasi toean," kata itoe chauffeur tempo liat tiga lembar oewang kertas dikasi padanja.

Si Hok poen toeroet hatoerken banjak trima kasi.

„Dan kaoe, knecht," kata poela itoe orang Europa, „akoe kira kaoe tjoema lakoeken ini pakerdja'an lanta ran kemelaratan. „Satoe orang jang telah mendapet pladjaran seperti kaoe, akoe rasa tida nanti maoe rendahken diri mendjadi knecht taxi. Akoe ingin membri sedikit pertoeloengan pada kaoe seperti pernjatahan trima kasi boeat apa jang baroesan kaoe soeda berboeat goena kita. Apakah kaoe soeka trima sedikit persenan dari akoe?"

„Djikaloe toean soeka kasi, tentoelah akoe tjoema bisa hatoerken banjak trima kasi." kata si Hok.

„Akoe tida bisa tawarken kaoe laen dari sedikit oewong," kata poela itoe orang Europa.

Sesoedahnja berkata begitoe tangannja merogoh ia poenja sakoe badjoe seblah dalem dan kamoedian sambil mengepel ia angsoerken tangannja.

„lni ada boeat kaoe sendiri, boekan sewa'an taxi aiawa boeat chauffeur, mengarti?"

„Akoe mengarti, toean, dan akoe hatoerken banjak trima kasi. Djikaloe kaoe mempoenjai kaperloean lagi dengen ini kandara'an, kaoe taoe di mana kita bisa diketemoeken, toean."

Itoe orang Europa manggoet dan Hok membri hor mat padanja. Tempo itoe orang Europa soeda berlaloeh, baroelah Hok naek lagi di itoe taxi jang lantes berlaloeh dari pekarangannja itoe hotel besar.

„lni malem kaoe tida perloe kasi persen padakoe, ’mad; kata si Hok pada itoe chauffeur.

„Baroesan kaoe dapet persen," kata itoe chauffeur „tapi akoe djoega dapet bajaran bagoes. Baeklah, akoe nanti kasi bajaran ini malem, tapi djoega tida minta kaoe bagi padakoe itoe persenan jang kaoe dapet."

„Baek, akoe moefakat, ‘mad; harep sadja kita sering sering bertemoe dengen orang-orang begitoe moerah hati."

Di itoe malem pada djam doeablas baroelah si Hok poelang. Lantaran waktoe trima ifoe persenan tjoeatja soeda gelap dan djoega lantaran ia lantes kasi masoek itoe persenan dalem sakoenja, ia tida taoe oewang kertas brapa jang dikasi padanja. Tempo sampe di roemahnja dan ia preksa, ternjata salembar oewang doeapoeloeh lima roepia jang moentjoel dari sakoenja.

Dengen girang ia bangoenin poela iboenja jang soe da maoe djadi poeles kombali.

Itoe malem itoe iboe dan anak memoedji Allah poenja kamoeliahan, jang membri redjeki pada orang-orang jang miskin.



II.

ORANG-ORANG HARTAWAN.

„Kemaren akoe pergi ka Dago, bebrapa lamanja kita memandang pada aer djatoh. Di sana banjak sekali orang jang plesir."

„Wah akoe pergi ka Lembang; kita naek koeda ketjil jang membawa kita ka goenoeng, tapi sajang sekali lantaran belon biasa akoe djadi lekas tjape dan terpaksa moesti balik poelang. Tapi laen minggoe tentoe kita pergi lagi.

„Akoe poen bikin perdjalanan, ka sitoe Bagendit, di bilangan Garoet. Kita maen praoe di sana dan kamoedian papa maoe pergi djoega liat kawah goe noeng, tapi itoe waktoe soeda terlaloe siang, maka kita poelang ka Bandoeng."

Pembitjara'an begitoe terdjadi di antara tiga gadis Tionghoa, moerid dari itoe sekola tengah, di mana si Hok, alias si Dogol poen ada djadi salah satoe moe rid. Itoe tiga gadis mengobrol begitoe di waktoe sang goeroe tinggalken marika sabentaran.

Di blakang marika ada doedoek si Dogol.

la djadi berpikir. Itoe waktoe ia poenja pakerdja'an soeda selesih, sedeng laen-laen moerid kebanjakan masi teroes poeter otak. la djadi dapet tempo boeat berpikir. Soenggoeh besar sekali perbeda'an pengidoepan antara ia dan itoe tiga gadis.

Perbeda'an Itoe boekan ada perbeda'an jang ketjll, tapi bedanja besar seperti langit dan boemi. Seng itoe tiga gadis masing-masing pergi plesir di hari Minggoe, jang satoe pergi ka Dago, jang kadoea naek koeda di Lembang dan jang katiga pergi pasiar di bi langan Garoet, ia sendiri, hiok, bekerdja dalem satoe bengkel motorfiets, jang kebetoelan sekali itoe hari perloe dapet satoe penggawe dan dengen perantara'anja si Moehamad, itoe chauffeur taxi, si Hok dapetken itoe pakerdja'an. la bekerdja dari pagi sampe sore dan tempo ia poelang, ia djadi begitoe lelah, hingga ia merasa perloe boeat melondjor kira-kira satoe djam lamanja di ia poenja pembaringan sabelonnja bersihken diri dan bersantap.

Itoe hal terdjadi bebrapa hari sesoedahnja ia trima itoe persenan doeapoeloeh lima roepia jang la serahken semoeanja pada ia poenja iboe. Maskipoen dapet oewang, sadjoemblah besar djoega, jang bisa membikin ia poenja iboe djadi tida oesa pikirin dari mana moesti dapet makan paling sedikit satoe boelan lama nja, si Hok tida djadi males, hanja teroes tjari pakerdja'an apa sadja jang ia bisa pegang di waktoe ia tida sekola. Boeat ia poenja bekerdja satoe hari teroes di itoe hari Minggoe ia tjoema dapet bajaran doea roepia, tapi toch ia pegang itoe pakerdja'an dan merasa girang waktoe poelang, bahoea itoe hari poen soeda liwat boeat ia dengen tida pertjoema.

Tapi sekarang ia mendenger orang laen tjerita tentang kasenangan dan kagirangan jang marika dapetken di hari Minggoe.

Si Hok djadi berpikir, tapi ia berpikir tida dengen pengrasa'an menjesel. la dengerin sadja bitjaranja itoe bebrapa gadis, dan saban-saban ia djadi mesem sendirian, seperti djoega ia poen toeroet bergirang, tapi achirnja ia mengelah napas sambil berpikir:

„Soenggoeh marika poenja pengidoepan ada senang sekali; pengidoepan begitoe tida laen tjoema membawa kagirangan dan kasenangan. Tapi apakah akoe poen tida boleh bergirang? Marika plesir, pandjat goenoeng, maen praoe atawa meliat aer djatoh dan marika dapet kasenangan, tapi dengen marika poonja plesir dengen tjara begitoe, marika tida mennbikin laan orang djadi girang. Akoe poen telah„plesir" di hari kemaren, kerna memang ada djadi akoe poenja kasoeka'an boeat preksa masin-masin dan teroetama motor-motor auto atawa motorfiets. Boeat itoe kaplesiran akoe dapet bajaran doea roepia dan dengen begitoe akoe plesir dengen dapet bajaran. Laen dari itoe dengen plesir tjara begitoe akoe bisa bikin girang djoega pada iboekoe, pada siapa akoe serahken toedjoeh talen dari akoe poenja pendapetan. Ach kaloe di'inget begini, akoe ada lebih kaja dari itoe tiga gadis."

la bersenjoem sendirian, dan lantaran itoe djoega kawannja jang brangkali djadi koerang senang, menegor padanja:

„Kaoe toch boekan orang gila? Kenapa kaoe tertawa sendirian? Apa djoega jang kaoe tertawaken?

Itoe tiga gadis jang baroesan mengobrol menengok waktoe denger ada orang bitjara begitoe keras. Mari ka liat „Si Dogol" djadi toendoek seperti orang jang ketakoetan dan merasa maloe.

„Akoe tertawa sendirian sadja, kerna inget satoe kedjadian," djawab ia dengen tida brani angkat moeka, „akoe tida tertawaken siapa djoega."

Itoe kawan jang roepanja sengit, gebrak bankoe di depannja „Si Dogol", hingga ia ini djadi kaget sekali dan djadi bikin tertawa pada moerid-moerid seantero klas.

„Di sini boekan roemah gila," kata itoe orang moeda, „di sini boekan tempat orang tertawa sendirian dengen tida ada sebabnja.

Doea antara itoe tiga gadis tertawa tjekikikan meliat itoe kedjadian, maskipoen jang dihinaken ada saorang bangsa sendiri. Jang katiga keliatan berparas goerem, boleh djadi lantaran merasa tida senang meliat itoe kedjadian, tapi ia poen lekas sekali tida perhatiken poela itoe kedjadian.

Samentara itoe „Si Dogol“ teroes toendoek. Orang tida bisa liat dari parasnja, begimana ia poenja pengrasa'an di itoe waktoe. Apakah ia takoet pada itoe kawan jang doedoek di satoe bankoe sama ia?

Itoe kedjadian lekas djoega diloepaken, kerna apa djoega jang terdjadi kamoedian di itoe klas, Si Dogol teroes perhatiken ia poenja pakerdja'an dan laen dari itoe, di waktoe laen-laen moerid masi teroes berdeging dengen satoe pladjaran, ia sendiri soeda bisa apalken dan bikin persedia'an pladjaran jang ia bakal dapet di hari esoknja, dan lantaran itoe djoega, di waktoe ia poelang dari sekola, ia boleh lantes mentjari lagi pakerdja'an goena pengidoepannja dan piara ia poenja iboe.

Sedeng Mok sendiri roepanja tida terlaloe perhatiken itoe kedjadian, adalah itoe tiga gadis bitjaraken poela itoe hal, waktoe marika berada dalem perdjalanan poelang.

„Kaoe liat si Dogol poenja matjem, tadi, waktoe ia disemprot?"

„Precies seperti monjet." kata gadis jang kadoea.

Tapi gadis jang katiga, jang tida toeroet tertawaken itoe djedjaka, djoega kasi denger soearanja.

„He, akoe anggep kaoe berdoea tida manis sekali," kata ia, „apakah jang sabetoelnja mendjadi alesan, hingga kaoe moesti tertawa begitoe roepa boeat itoe kedjadian? Apakah kaoe berdoea moesti merasa begi toe girang meliat Hok, jang toch ada kita poenja bangsa, dapet perlakoean begitoe roepa? Akoe anggep sama sekali tida ada alesan boeat tertawa, malah akoe moosti merasa sedih." „Sedih? Sedih boeat si Hok? Bah! Akoe aken djadi lebih girang lagi djikaloe ia tida berada lebih lama dalem kita poenja sekola. Lantaran ada dia, kita, orang-orang Tionghoa jang berladjar dalem itoe sekola, djadi dipandang rendah. Moerid-moerid Europa tida maoe tjampoer kita, kerna anggep kita semoea ada orangorang rendah seperti itoe manoesia, si Dogol"

„Hok orang rendah? Kaoe tida boleh bitjara begitoe, Gwat; betoel ia ada saorang miskin . . . . . . . . ."

„Sepatoenja soeda penoeh tembelan . . . . . . . . ."

„Kaosnja, akoe brani bertaro soeda tida menoetoepin ia poenja djari."

„Betoel,ia ada saorang miskin, miskin dalem pakaan dan pengidoepan, tapi maskipoen kita ada orang-orang hartawan, kita moesti mengakoe ada miskin sekali djikaloe dibandingkan otak kita dengen otaknja si Hok. Lagipoen kita moesti pikir, apa kita sendiri ada hartawan? Djikaloe kita poenja orang toewa tida mempoenjai harta, kita sendiri sebetoelnja tida poenja satoe apa."

Begitoelah itoe gadis jang tida bisa moefakat dengen doea kawannja berkata, la roepanja mempoenjai pengrasa'an laen terhadep pada Itoe lelaki miskin, jang djoega ada djadi ia poenja temen sekola.

„Entji Sien brangkali soeda djatoh tjinta pada si Hok." kata itoe gadis jang diseboet Gwat.

Parasnja Sien Nio djadi merah.

„Kaoo selamanja berpikir begitoe," kata ia, „kaloe bitjara sedikit sadja lantes bilang soeda soeka, soeda bertjinta'an. Apakah kaoe tida bisa pake pikiran lebih mateng?"

„Tapi kenapa ia tida maoe belaken diri?"

„Brangkali ia maloe bikin riboet dalem klas."

„la satoe pengetjoet!" treak si Gwat jang roepanja betoel-betoel tida soeka pada si Hok.

Boeat tjegah terbitnja perselisihan, Sien Nio tida mendjawab, tapi perbantahan marika landjoetken maskipoen marika soeda sampe di roemah.

Marika bertiga ada teritoeng soedara-soedara misan. Sien Nio ada poetranja saorang hartawan di Bandoeng dan, seperti soeda ditoetoerken, ada sekola dalem H. B. S. Gwat Nio dan itoe satoe gadis jang laen, jang bernama Liong Nio, ada ia poenja soedara misan, jang satoe dari Tjiamis dan jang laen dari bilangan Priangan Koelon. Marika bertiga soeda doedoek di klas tiga, di mana djoega itoe orang moeda, Hok, jang dapet nama alias „Si Dogol" ada doedoek.

Itoe gadis teroes bitjaraken itoe kedjadian jang djadi poko hingga marika adoe bitjara jang baroe berachir waktoe ajahnja Gwat Nio menjelak.

„Akoe betoel merasa heran," begitoe antara laen-laen Gwat Nio berkata, „begimana itoe orang brani teroesken pladjaran dalem H. B. S. la poenja tingkah lakoe ada menoendjoeken ia ada saorang desa jang tida taoe adat, tingkah lakoenja kasar, grabak groeboek tida karoean. Pakeannja kaloe didjoeal pada toekang rombengan poon brangkali tida lakoe. Lagi apa kaoe tida denger? Waktoe ia baroe masoek sekola, directeur sekola ampir tolak padanja, sebab liat ia poenja pakean jang penoeh tembelan. Tapi ia bisa bajar oewang sekola boeat satoe tahon di moeka, maka ia ditrima djoega. Dan boekoe-boekoe jang la bawa? Brrr! Rabah poen akoe geli; itoe boekoe-boekoe soeda dipake paling sedikit sepoeloeh tahon dan toch ia masih pake." „Toch tida ada djahatnja djikaloe orang miskin poen toeroet berladjar." kata Sien Nio. „Akoe betoel-betoel tida mengarti, kenapa kaoe boleh bentji padanja. boekankah ia tida mengganggoe pada kita dan djoega tida meroegiken? Sebaliknja kita boleh merasa girang, jang ia doedoek dalem satoe kias dengan kita. la ada orang lelaki bangsa kita satoe-satoenja dalem kita poenja kias dan jang paling pinter poen tida laen orang. Tjoba kaoe denger djikaloe kita poenja goeroe poedji padanja, maskipoen ia dapet nama alias „Si Dogol." Itoe nama alias boekan ia dapetken lantaran iapoenja goblok, tapi meloeloe lantaran ia poenja sifat jang pendiam, tida seperti kebanjakan moerid lelaki, jang dateng di sekola dengen membawa persedia'an jang lebih banjak menarik hati anak-anak prempoean dari pada persedia'an boeat dapetken angka jang tinggi boeat pladjarannja." Gwat Nio dan Liong Nio tentoe sadja tida maoe me ngarti, tapi lantaran marika tida bisa kasi alesan-alesan jang tegoeh, apa jang mendjadi sebab hingga „Si Dogol" moesti dibentji, marika anggep paling baek landjoetken pembitjara'an ka laen djoeroesan. Sesoedahnja menoenggoe waktoe jang baek, Gwat Nio berkata;

„Tida lama lagi pesta tahonan dari kita poenja sekola bakal dibikin, apakah kaoe soeda pikir, entji Sien, pakean apa jang kaoe bakal pake itoe waktoe. Akoe aken merasa maloe sekali, djikaloe dalem Itoe pesta akoe tida berpakean menoeroet mode paling baroe. Lebih djaoeh akoe denger bakal diadaken pesta kedok; brangkali ada baek djikaloe kita bertiga djadi satoe rombongan, jang meloekisken „Tiga prampoean tjantik". Begimana kaoe poenja pikiran?"

„He, ja, akoe poen toenggoe datengnja itoe tempo dengen tida sabar." kata Liong Nio.

„Memang pesta tahonan selamanja ada membawa kagoembira'an, tapi boeat orang-orang jang naek klas. Boeat bitjara teroes terang, akoe sendiri belon inget-inget pada itoe pesta. Apabila akoe soeda mempoenjai kepastian, jang akoe bisa dateng dalem itoe pesta dengen penoeh kagirangan, baroelah akoe nnaoe pikir, pakean apa jang akoe bakal pake. Tapi sabelonnja akoe mempoenjai kepastian jang dalem examen akoe loeloes, akoe rasa lebih baek djangan pikirin kagirangon dalem pesta."

Sien Nio roepanja ada lebih pandjang pikiran dari ia poenja doea soedara misanan, jang memang djoega ada lebih moeda dari ia.

Gwat Nio jang soeka mengobrol kombali ternjata tida setoedjoe dengen itoe pikiran.

„Pesta tinggal pesta, examen tinggal examen," kata îa, „kaloe akoe tida loeloes dalem oedjian, toch itoe pesia aken membawa djoega kagirangan. Djikaloe akoe tida loeloes, itoelah boekan akoe poenja salah. Siapa djoega jang tida kapingin pinter."

„Betoel, siapa djoega jang tida kapingin pinter?" begitoe Sien Nio mengoelang. „Dan lantaran itoe djoega, maka kaoo tida boleh njataken bentji atawa merasa tida senang, djikaloe satoe orang miskin ingin djoega tjari kapinteran dan sekola sama-sama kita. Pladjaran dan kapinteran boekan meloeloe diadaken boeat anak-anaknja orang hartawan."

„O, o, entji Sien tentoe maksoedken „Si Dogol" kata Gwat Nio, „kaloe kita moesti bitjaraken lagi halnja itoe orang, boleh djadi akoe nanti dapet pengrasa'an seperti maoe moentah, maka lebih baek kita tida bitjara lebih djaoeh."

Sesoedahnja berkata begitoe ia tinggalken Sien Nio dan Liong Nio masoek dalem kamar, jang memang disediaken boeat ia. Swat Nio poen tinggalken Sien Nio tida lama kamoedian, hingga pembitjara'an di antara

itoe tiga gadis hartawan, djadi berachir sampe di sitoe.

III

DALEM PESTA.

Waktoe jang ditoenggoe-toenggoe, achirnja sampe djoega. Gedong itoe sekola, di mana Sien Nio sekola dirias dengen bagoes sekali. Berpoeloeh lampions jang berwarna ada digantoeng di bebrapa roeangan dan membri penerangan jang loear biasa di waktoe malem. Dedaonan jang ditoesoek dengen tali melingker-lingker dari satoe ka laen djoeroesan.

Pada djam toedjoeh malem itoe pesta dimoelai. Ampir semoea moerid itoe sekola dateng berkoempoel boeat bersoeka-soeka, baek jang loeloes atawapoen jang tida loeloes dalem oedjian, jang naek atawa tida naek klas. Moerid-moerid lelaki kebanjakan memake pakean item; smoking dan colbert costuum banjak tertampak. Moerid-moerid prempoean memake pakean jang paling bagoes jang masing-masing ada poenja. Sebagian lagi memake kedok dan pake pakean loear biasa dan baroe sadja masoek dalem roeangan pesta, soeda moelai kasi denger soeara tertawa dan bertreak-treak dengen rioeh sekali.

Satoe pesta jang gilang goemilang. Pertoendjoekan tooneel, moesiek dan laen-laen ganti berganti, dan achirnja orang berdansa.

Tapi sedeng sebagian orang-orang moeda itoe girangken hati dengen berdansa tida koerang djoega jang dengen alesan kepanasan kaloear dari itoe roeangan dan masoek dalem pekarangan gedong, atawa pergi lebih djaoeh lagi, mentjari tempat sepi, di mana marika bisa berdiam dengen tida terganggoe. Antara orang-orang jang termasoek dalem golongan blakangan ada keliatan djoega doea gadis, jang kita kenalin ada Gwat Nio dan Liong Nio. Marika masing-masing dianter oleh saorang lelaki. Marika djalan menoedjoe ka satoe park, jang berada di depannja itoe sekola dan di sana marika berdiam lama sekali. Apa jang marika bitjaraken, itoelah tida satoe orang dapet taoe.

Tida lama sesoedahnja itoe doea gadis berlaloeh, keliatan satoe gadis laen kaloear dari pekarangan itoe sekola. la tjelingoekan ka kiri dan kanan seperti djoega sedeng mentjari satoe orang, la djalan dari Koelon ka Wetan dan balik lagi ka Koelon. la pergi djoega ka djoeroesan di mana ada berderek bebrapa banjak auto dan di sitoe ia bertemoe dengen satoe orang jang rasanja ia ada kenal.

Itoelah ada Sien Nio jang mentjari pada Gwat Nio dan Liong Nio. Bebrapa lamanja ia awasin itoe lelaki mooda jang toendoek sadja, seperti djoega ia takoet sekali dirinja dikenalin, tapi lantaran Sien Nio teroes berdiri tida djaoeh dari ia dan djoega teroes meman dang padanja, itoe orang djadi merasa sanget kikoek, tapi achirnja ia dapet pikiran, djikaloe ia tetep ambil sikep begitoe roepa, nistjaja ia bisa dikataken tida taoe adat, djikaloe ia dikenalin, maka ia braniken hati dan menanja:

„Kaoe tjari siapa, nona? Apa brangkali kaoe tjari kaoe poenja auto." „He, Hok, engko Hok, kaoe ada di sini? Ja, akoe tida kliroe, waktoe baroesan akoe kira betoel-betoel akoe liat kaoe."

„Betoel, nona, akoe sendiri,“ kata si Hok dengen maloe.

„Tapi kenapa kaoe berdiri di sini, dan dengen pakean tjara begitoe?" tanja Sien Nio jang merasa sanget heran. „Apa kaoe toeroet pesta-kedok?“ Si Hok bersenjoem.

„Di ini waktoe akoe boekan anak sekola, boekan si Dogol jang kaoe kenal, nona, tapi akoe ada satoe knecht taxi jang moesti tjari moeatan."

Sien Nio ampir tida maoe pertjaja koepingnja sendiri waktoe denger itoe katerangan. la djadi bengong terlongong-longong, sampe achirnja ia denger si Hok menanja poela:

„Apa akoe boleh toeloeng kaoe, nona?"

„Ja, djikaloe kaoe soeka, tjobalah toeloeng tjari di mana adanja Gwat Nio dan Liong Nio. Marika kaloear dari roeangan pesta dan soeda ampir satoe djam marika tida balik, tinggalken akoe sendirian di sana. Apa kaoe soeka toeloeng tjari marika dan kamoedian anter ka akoe poenja auto, di mana akoe nanti menoenggoe?"

„Dengen segala senang hati, nona, tapi apa kaoe sendiri soeda dapet ketemoeken kaoe poenja auto menoenggoe di mana?"

„Belon."

„Marilah akoe anter kaoe," kata si Hok, „akoe taoe itoe kandara'an berada di mana."

la persilahken Sien Nio djalan doeloean dan ia sen diri menganter. Tida lama kamoedian marika soeda sampe dan Sien Nio naek di autonja.

„Kaoe toenggoe sadja di sini," kata si Hok, „akoe nanti tjoba tjari sampe dapet kaoe poenja doea soedara misan."

Si Hok tida oesa pikirin ka mana itoe doea gadis telah pergi, kerna ia soeda taoe, di mana marika berada. Tempo Liong Nio dan Gwat Nio kaloear dari pekarangan itoe sekola, marika ada diliat oleh si Hok jang kamoedian dapet liat marika masoek dalem itoe park. Ka itoe tempat djoega ia toedjoeken tindakannja. Maskipoen ia mengarti betoel apa jang ia moesti berboeat, toch ia tida bisa tahan djoega ia poenja kainginan boeat dapet taoe dengen diam-diam apa jang itoe doea gadis dengen marika poenja penganter sedeng borboeat. Lantaran itoe djoega ia djalan dengen beIndap-indap menghampiri itoe ampat orang jang sedeng doedoek di satoe bangkoe di bawah satoe poehoen jang lebat daonnja.

Si Hok dateng di waktoe jang kebetoelan sekali, kerna itoe waktoe di antara itoe ampat orang telah terbit sedikit perselisihan.

Gwat Nio sedeng berkoetetan dengen penganternja sedeng Liong Nio tjoema memandang sadja sambil tertawa, seperti djoega itoe kedjadian ada loetjoe sekali, la poenja penganter poen „tida soeka toeroet tjarnpoer laen orang poenja perkara", hanja libetken ia poenja tangan di pinggangnja itoe gadis.

„Akoe tida maoe kaoe pegang padakoe," begitoe Gwat Nio berkata dengen soeara keras. „Tadi poen di waktoe dansa kaoe soeda berlakoe meliwatin wates. Akoe salah sekali maoe ikoet kaoe ka mari.”

„Masa kenapa sih?" begitoe terdengar itoe lelaki jang pegang kadoea tangannja itoe gadis berkata. „Toch lantaran akoe tjioem kaoe, kaoe poenja pipi tida nanti djadi letjet atawa koerang bagoesnja. Djikaloe kaoe tida maoe kasi dengen baek, akoe nanti paksa . . . . . . . . ."

„Liong Nio, Frits, toeloengin akoe." berseroeh Gwat Nio dengen soeara tertahan.

Itoe lelaki jang pegang padanja, kaloearken tenaganja dan sekarancj Gwat Nio tida bisa lepaskan dirinja. la dipeloek hingga tida bisa bergerak lagi, tapi di itoe sa'at djoega satoe tangan pegang leher badjoenja itoe lelaki dan tida terdoega sama sekali, dengen satoe kali sentak, itoe lelaki terpaksa moesti lepasken Gwat Nio dan djadi terlempar kira-kira tiga meter djaoehnja dan achirnja ia djatoh di tanah.

Gwat Nio jang goemeteran djadi heran meliat itoe kedjadian jang mendadak dan waktoe ia menengok, ternjata di depannja berdiri satoe lelaki jang tjoema memake tjelana tidoer dan satoe badjoe djas. Orang itoe sama sekali tida memake sepatoe atawa topi.

„Ma'af nona, satoe nona minta akoe tjari kaoe berdoea. la menoenggoe di ia poenja auto, ka mana ia minta anter kaoe berdoea, djikaloe soeda diketemoeken."

„Ja, marilah kita pergi." kata Gwat Nio. „Liong Nio, hajo ikoet."

Liong Nio dan pengiringnja moendoer madjoe, tapi achirnja Liong Nio lepasken diri dari ia poenja penganter dan mengikoet pada Gwat Nio, samentara itoe lelaki laloe hampirken itoe kawan jang masih menggiepok di roempoet.

„Siapa adanja itoe badjingan?" tanja itoe orang jang tadi hendak ganggoe Gwat Nio.

„Akoe tida taoe, kata kawannja, „akoe kira satoe chauffeur atawa knecht taxi. Akoe denger ia bilang, satoe gadis menoenggoe itoe doea gadis dan minta marika mengikoet."

„Marilah kita soesoel padanja."

„Dan?"

„Akoe maoe kasi adjaran padanja."

Itoe doea orang laloeh menjoesoel dan kebetoelan sekali baroe sadja si Hok hendak borlaloeh dari damping autonja Sien Nio, marika sampe.

„Kaoe jang serang akoe tadi?" kata itoe orang jang telah rasaken begimana besar adanja tenaganja si Hok.

„Betoel," djawab si Hok. „Kaoe siapa?"

„Akoe tida perloe berkenalan dengen kaoe."

„He, sekarang akoe kenalin kaoe," kata poela itoe orang moeda jang sekarang djadi goesar betoel-betoel,

„Kaoe si Dogol, jang sekarang ternjata tjoema satoe knecht taxi, satoe badjingan, satoe boeaja.”

„Kaoe djangan menghina padakoe," kata si Hok dengen adem, „di ini malem betoel akoe ada satoe knecht taxi, tapi ada sangkoetan apa dengen kaoe."

Itoe pemoeda tida kasi djawaban, hanja goenaken tangannja boeat mendjotos pada si Hok, jang dengen tjepet kelit, hingga itoe djotosan tjoema mengenaken angin.

„Lebih baek kita djangan berklai," kata ia, „kaoe tentoe maloe boeat berklai dengan satoe knecht taxi. Akoe rasa kaoe anggep diri terlaloe tinggi boeat begitoe, boekan? Dan apa jang baroesan kaoe alamken, itoe tjoema ada satoe pladjaran, bahoea kaoe tida boleh berboeat soeka-soeka pada gadis-gadis jang tida ingin diperlakoeken tida senoenoeh oleh pamoeda-pamoeda matjem kaoe."

Samentara itoe, autonja Sien Nio jang soeda dikasi bekerdja motornja, tida djadi dikasi brangkat. Chauffeur laloeh toeroen boeat liat apa jang aken terdjadi dan djoega bebrapa orang, kebanjakan chauffeurs dan knecht dari auto-auto jang menoenggoe di sitoe kroeboengin marika. Moehamad, itoe chauffeur taxi, pada siapa si Hok ada mengikoet itoe-malem, djoega berada di itoe tempat.

Tapi roepanja itoe orang moeda jang telah tertjegah maksoednja tida bisa meliat gelagat, la tida maoe mengarti, jang si Hok sedikitnja ada mempoenjai kepandean, hingga dengen satoe kali sentak soeda bisa bikin ia terdjengkang dan dengen gampang sekali egosin ia poenja poekoelan. Sekarang kombali ia mendjotos, tapi dengen sabar si Hok tangkap tangannja dan pentjet ia poenja nadi. Pentjetan itoe ada begitoe keras, hingga seperti djoega itoe tangan terdjepit dengen tjapit besi. Sekarang si Hok poen roepanja djadi goesar, giginja bekreket waktoe ia meneken dan tarik tangannja itoe orang jang hendak poekoel padanja. Kombali ia menarik dan seperti poen tadi, ia bikin itoe lelaki kanjoeknjoek, pada djalaran jang keras.

„Slamet djalan, nona-nona," kata ia pada Sien Nie dan doea soedara misananja jang goemeteran meliat itoe perselisihan, „chauffeur, hajo anter kaoe poenja nona poelang. Ini perkara akoe sendiri poen masi bisa beresin."

Chauffeurnja Sien Nio naek poêla di itoe kandara'an jang lantes didjalanken.

Sekarang si Hok menoenggoe apa jang itoe orang jang soeda doea kali ia bikin tergoeling nanti berboeat. Di loear ia poenja doega'an, itoe orang tjoenia melotot sadja padanja, bersihken pakean jang djadi kotor dan laloeh ngelojor pergi. Kawannja mengikoet.

Si Hok dioeroek dengen roepa-roepa pertanja'an oleh orang-orang jang kroeboengin padanja, tapi ia tjoema mesem sadja, dengen tida maoe membri katerangan apa-apa.

Di itoe malem, kira-kira djam tiga si Hok baroe berada poeia dalem ia poenja roemah ketjil. Dari Moehamad, itoe chauffeur taxi, ia tjoema dapet satoe roepia, tapi toch ia merasa girang. la girang, bahoewa ia soeda bisa Iakoeken satoe perboeatan jang ia anggep ada satoe kabaekan.



IV.

SALAH TRIMA.

Dalem perdjalanan poelang, itoe tiga gadis tida ada satoe jang keloearken perkata'an maski sepatahpoen dan djoega sesoedahnja sampe di roemah, marika tjoema kasi slamet malem satoe pada laen dan laloeh masoek dalem kamarnja sendiri-sendiri.

Sien Nio djadi pikirin kedjadian jang baroesan, jang membikin ia merasa heran. la kenal si Hok seperti la poenja temen sekola jang pinter, jang nommer satoe dalem ia poenja klas. Dalem segala pladjaran boleh dibilang itoe orang moeda mendjagoin dalem ia poe nja kias. Lantaran itoe djoega Sien Nio merasa ketarik hatinja oleh itoe orang moeda, jang lantaran ia poenja pendiam dapet nama alias „Si Dogol”. la taoe djoega bahoewa si Hok ada saorang miskin, tapi jang itoe djedjaka di waktoe malem moesti bekerdja sebagi knecht taxi, inilah ada di loear ia poenja doega'an. Apakah betoel-betoel itoe orang moeda ada begitoe miskin, hingga ia moesti dapetken pengidoepan dengen tjara begitoe. Sien Nio djadi terharoe, apapoela di waktoe ia dapet doega'an, bahoewa si Hok bekerdja begitoe lantaran meloeloe ingin toeroet berladjar lebih djaoeh, satoe maksoed jang oleh Sien Nio dipandang tinggi sekali.

„Djikaloe akoe poenja doega'an ini ada bener, begitoe itoe gadis berkata sendirian, „soenggoeh ia pantes dapet poedjian. la tida segan boeat hidoep begitoe melarat asal sadja bisa dapet pladjaran lebih tinggi, sedeng djakaloe ia tida sekola boleh djadi dengen gampang ia bisa dapet pakerdja'an jang membikin ia dapet pengidoepan lebih baek. Tapi ia lebih soeka hidoep melarat, tapi siang mentjari pengartian. Apakah tida ada pakerdja'an jang bisa dilakoeken di waktoe malem, tapi tida begitoe rendah seperti djadi knecht taxi? Dan apa sebabnja itoe malem ia berklai dengan itoe doea orang jang djoega djadi temen sekola. Apakah brangkali marika merasa tida senang bahoea si Hok tjari Gwat Nio dan Liong Nio dan dengan begitoa djadi mengganggoe marika poenja kesenangan?"

Besoknja Sien Nio tanja pada Gwat Nio dan Liong Nio, apa brangkaii marika dapet taoe, apa jang djadi sebab dari itoe perklaian, tapi itoe doea gadis bilang tida taoe. Marika mengarti, djikaloe marika bitjara teroes terang, tentoelah marika aken dapet maloe. Liong Nio sama sekali tida bisa poedji perboeatannja si Hok, karna itoe kedjadian poen sama sekali tida menjangkoet pada dirinja. la poenja pengantar tida berlakoe begitoe kasar sedeng ia sendiri poen tida merasa kaberatan, djikaloe penganternja hendak berlakoe lebih brani di hadapannja. Gwat Nio sendiri menuang ada bentji sekali pada si Hok, dan ia merasa menjesel, kenapa boleh kebetoelan itoe orang jang moesti lepasken ia dari ia poenja pengantar. Satoe malem teroes itoe gadis tida tidoer. la telah bertreak minta pertoeloengan, waktoe itoe pengantar minta apa-apa dari ia, jang ia, sebagi gadis, soengkan kasi, tapi itoe treakan, itoe meminta pertoeloengan ada lantaran ia poenja pikiran, lantaran kabiasa'an di waktoe hadepin hal-hal jang ia tida kenal dan takoet, tapi boekan lantaran ia poenja kemaoean. Djikaloe itoe lelaki tida berlakoe begitoe kasar, boleh djadi Gwat Nio tida merasa kaberatan boeat kasi apa jang diminta. Lantaran itoe djoega, Gwat Nio sama sekali tida merasa bertrima kasi pada si Hok, tapi djadi semingkin tida soeka pada itoe djedjaka. Bebrapa kali Sien Nio tjoba bitjaraken poela itoe kedjadian, tapi saben kali baek Gwat Nio, maoepoen Liong Nio, dengen tjara tjerdik sekali toedjoeken pembitjara'an ka laen djoeroesan.

Begitoelah, itoe kedjadian di itoe malem boeat Sien Nio ada djadi pokonja perhatian lebih besar boeat dirinja itoe djedjaka miskin. Bebrapa malem lamanja itoe gadis poenja pikiran selaloeh penoeh dengen doega-doega'an jang berhoeboeng dengen dirinja si Hok.

Achirnja sampelah itoe waktoe jang baek Gwat Nio, maoepoen Liong Nio masing-masing berlaloeh dari Bandoeng. Itoe waktoe ada vacantie, hingga itoe doea gadis balik poelang ka roemahnja marika poenja orang toewa. Sien Nio poen pergi dari Bandoeng. Bermoela ia toeroet Liong Nio, di roemah siapa ia berdiam bebrapa hari lamanja. Kamoedian ia teroesken perdjalanan ka laen-laen tempat. la berada dalem waktoe mengaso dan boeat plesir ia tida kakoerangan oewang. Tapi aneh sekali, di waktoe sedeng menampak kagirangan, di waktoe berkandara'an auto sambil memandang ketjantikannja alam, kadang-kadang dengen sakoenjoeng-koenjoeng ia djadi inget pada ia poenja kawan sekola jang miskin, jaitoe si Hok. Dalem waktoe begitoe mendadak itoe gadis bisa djadi sanget pendiam, hingga sesoeatoe orang jang perhatiken betoel padanja, nistjaja aken mendjadi sanget heran. Pengrasa'an jang haloes memang gampang sekali tergerak, baek lantaran meliat satoe kedjadian, atawa lantaran datengnja pikiran jang mendadak, seperti djoega pekakas jang haloes lantes tjatet sesoeatoe perobahan jang membikin ia bekerdja, maskipoen tjoema hanja napasnja manoesia, atawa datengnja toefan jang heibat.

Begitoelah sedeng orang jang menerima pertoeloengan sama sekali tida hargaken pertoeloengan itoe, adalah Sien Nio jang sabetoelnja tida mempoenjai perhoeboengan dengen itoe kedjadian, sebaliknja saben-saben inget itoe kedjadian, dan djikaloe soeda terdjadi begitoe, ia djadi ingin taoe, tjara begimana si Hok atoer pengidoepannja, dalem keada'an begimana ia berdiam, dan apa jang djadi pengasilannja.

Sesoedahnja bikin perdjalanan tigaminggoe lamanja, Sien Nio poelang dan dengen heran ia liat si Hok ada di antara penggawe-penggawe jang bekerdja dalem ia poenja toko.

Tempo liat itoe gadis, dengen lantes parasnja si Hok berobah, tapi ia boekan tida taoe, jang ia bekerdja pada ajahnja itoe gadis, tapi lantaran ia ingin dapet pakerdja'an tentoe, satidanja boeat itoe satoe boelan, jang ia tida oesa sekola, ia lamar pakerdja'an di itoe toko dan ditrima.

Di waktoe sore, tempo toko soeda ditoetoep dan si Hok hendak brangkat poelang, ia dipanggil mengadep oleh ia poenja madjikan.

„Hok," begitoe entjek Tiong Bie, ajahnja Sien Nio berkata, „akoe maoe tanja pada kaoe dan akoe harep kaoe nanti bitjara teroes terang. Sabetoelnja kaoe bekerdja di sini, apa memang ada mempoenjai laen maksoed?

Si Hok berpikir sabentaran. Apakah jang mendjadi sebab hingga itoe pertanja'an dimadjoeken padanja. Mendadak ia djadi mengarti! Tentoelah Sien Nio jang telah tjeritaken siapa adanja ia poenja diri, dan itoe katerangan dari poetrinja, bisa dimengarti ada membikin entjek Tiong Bie djadi tjoeriga. Tapi boeat mendapet kepastian, apa itoe doega'an ada bener, si Hok menanja:

„Akoe ingin tanja doeloe, entjek, apakah ada soeatoe alesan boeat kaoe madjoeken pertanja'an begitoe?"

Ajahnja Sien Nio tida djadi goesar, tapi lantes berkata:

„Baroesan akoe dapet denger tjerita jang aneh sekali. Sien Nio, akoe poenja anak, bilang kaoe ada ia poenja temen sekola, tapi sekarang kaoe bekerdja di sini dengen gadjih ampatpoeloeh roepia saboelan.”

„Itoe semoea tida salah, entjek," kata si Hok dan itoe waktoe ia poenja paras djadi goerem. „Akoe ada saorang miskin jang salaennja ingin dapet pladjaran poen moesti inget pengidoepannja akoe poenja iboe, jang tjoema mempoenjai satoe poetra, jaitoe akoe sendiri. Betoel akoe menoentoet pladjaran dalem itoe sekola djoega, di mana kaoe poenja poetri poen ada mendapet pladjaran, dan akoe poen aken sekola teroes. Tjoema sekarang ada waktoe vacantie, jang akoe bisa goenaken boeat tjari pengasilan. Itoelah sadja jang mendjadi sebab, hingga akoe bekerdia di sini. Djlkaloe dateng tempo boeat akoe sekola lagi, tentoe akoe poen aken minta brenti dari akoe poenja pakerdja'an, katjoeali djlkaloe akoe boleh bekerdja di waktoe sore sadja."

Entjek Tiong Bie tida maoe lantes pertjaja itoe katerangan. la dapet denger bahoea pladjaran dalem sekola tengah ada berat sekali, hingga banjak moerid moerid mogok satengah djalan. la tida bisa pertjaja jang si Hok bisa bekerdja baek dan berbareng dengen itoe moesti perhatikan djoega pladjarannja. la tjoeriga bahoea si Hok poenja bekerdja padanja berhoeboeng dengen dirinja Sien Nio. Lantaran itoe djuga ia ambil poetoesan boeat kasi kalepasan dengen lantes pada si Hok.

„Akoe anggep kaoe poenja bitjara jang baroesan ada terlaloe loear biasa," kata ia, „tapi maski begimana djoega, akoe anggep kaoe tida bisa bekerdja lebih lama di sini, sebab tadi poen kaoe soeda bilang, kaloe soeda temponja kaoe moes+i sekola lagi, kaoe bakal brenti. Biarlah kaoe brenti sekarang sadja dan akoe nanti kasi kaoe poenja gadjih penoeh boeat satoe boelan."

Si hlok tjoema bisa manggoet sadja, dan trima oewang jang diangsoerken padanja. Sesoedahnja berpamitan, ia lantes poelang dan serahken itoe oewang pada iboenja sambil toetoerken apa jang mendjadi sebab dari ia poenja kalepasan jang begitoe mendadak.

Iboenja poen tida bilang apa-apa, masing-masing tjoema seselken nasib sendiri jang boeroek sekali.

Diam-diam si Hok djadi merasa sedikit heran atas sikepnja entjek Tiong Bie. Itoe ajah kasi kamerdika'an jeng boleh dibilang loeas pada ia poenja anak prempoean dan doea kaponakan, hingga kedjadian seperti di itoe malem pesta bisa dialamken oleh doea antara itoe tiga gadis, tapi sekarang mendadak ia dilepas, tjoema lantaran ia ada satoe temen sekolanja Sien Nio, dengen siapa si Hok tida pikir boeat bikin perhoeboengan lebih rapet. la mengarti betoel, ia poenja kadoedoekan ada terlaloe rendah boeat bisa beren deng dengen Sien Nio. Tapi apa halangannja djikaloe ia dikasi bekerdja teroes sampe ia moesti masoek sekola lagi. !a toch aken taoe diri, ia aken tinggalken djadi satoe penggawe di waktoe berhadepan dengen Sien Nio. Tapi ia poenja maksoed-maksoed tida dimengarti. Ia dilepas! „Djikaloe tida maoe pertjaja, toch akoe moesti pertjaja djoega pada adanja nasib." begitoe ia berkata sambil mengeiah napas. „Djikaloe orang poenja peroentoengan belon terboeka, ada sadja djalannja boeat balik lagi dalem kamelaratan. Tapi akoe tida nanti poetoes harepan."



V.

BIKIN PERITOENGAN.

Waktoe vacantie kombali telah berachir dan moerid-moerid sekola moesti moelai poela dengen marika poenja pladjaran.

Hok poen berada di antara orang-orang jang aken landjoetken pladjarannja. Dalem oedjian ia soeda loeloes dengen bagoes sekali, hingga ia dapet poedjian dari ia poenja goeroe-goeroe, tapi itoe orang moeda tinggal saderhana. Itoe poedjian-poedjian sama sekali tida membikin ia djadi bangga atawa sombong. la tetep djadi itoe orang moeda jang pendiam. Saben kali ia denger ada goeroe jang memoedji padanja, disertaken andjoeran boeat berladjar teroes dengen tjara begitoe, ia poenja paras berobah merah dan ia tjoema bisa kaloearken satoe doea perkata'an boeat hatoerken trima kasi.

Begitoelah di itoe hari ia berada poela dalem itoe sekola besar jang mempoenjai bebrapa ratoes moerid. Sedeng goeroe-goeroe keliatannja ada berlakoe manis padanja, adalah laen sekali dengen ia poenja kawan- kawan sekola. Banjak sekali jang baliken badan djikaloe ia menghampiri, seperti djoega orang tida maoe kenal lagi. Di mana ia dateng dan di sitoe ada berkoempoel bebrapa orang, nistjaja orang-orang itoe mendadak djadi brentiken pembitjara'an seperti marika tida ingin Hok dapet denger marika poenja pembitjara'an. Moerid-moerid prempoean memang dari doeloe poen tida perhatiken padanja, seperti djoega Hok sendiri tida menaro perhatian pada marika. Tjoema satoe orang sadja jang keliatannja ada ketarik oleh ia poenja diri, dan orang itoe boekan laen hanja Sien Nio. Tapi ini gadis poen tjoema bersenjoem sadja waktoe liat Hok mendatengin.

Maskipoen ia taoe dirinja tida terlaloe disoeka oleh laen-laen moerid dalem itoe sekola, jang kebanjakan mengiri, lantaran terlaloe sering ia poenja goeroe- goeroe toendjoek dirinja sebagi tjonto jang haroes ditoeroet kagiatannja dalem hal mentjari pladjaran, toch belon pernah ia rasaken dirinja begitoe kasepian seperti di itoe hari. Tida satoe antara kawan-kawannja jang menaro perhatian padanja, sampe orang jang sering mendapet ia poenja pertoeloengan poen sekarang baliken badan.

Apakah jang mendjadi sebab dari itoe sikep bermoesoe padanja? Hok djadi berpikir. Achirnja ia tjoema bisa mendoega sadja, tapi ia tida doega bahoea di itoe hari djoega ia bakal dapet kepastian. Ternjata doega'annja tida meleset.

Di itoe hari, lantaran ada hari pertama jang marika masoek sekola lagi sesoedahnja vacantie lama, moerid-moerid tida dapet pladjaran apa-apa. Marika dibagi-bagi dalem bebrapa klas, toeroet membantoe atoer ini itoe dan pada diam sabelas marika boleh poelang.

Seperti biasa Hok djalan poelang, tapi tempo ia sampe di satoe tikoengan ternjata bebrapa poeloeh moerid lelaki ada toenggoe padanja. Marika semoea tadinja berkandara'an fiets, tapi di itoe tempat marika soeda senderken marika poenja fiets begitoe roepa, hingga itoe kandara'an-kandara'an tida bisa djatoh, dan marika sendiri mengalang di djalanan.

Permoela Hok tida mendoega, bahoea dirinja jang dimaoeken, maka ia hendak djalan teroes dengen toendoek sadja, tapi dengen mendadak ia dipegang. Waktoe ia angkat moeka, itoe orang moeda jang telah ganggoe pada Gwat Nio jang berdiri di depannja.

Sekarang Hok mengarti, bahoea ia bakal dikrojok tapi maskipoen ia liat poeloehan orang jang berada di sitoe dan semoeanja ambil sikep jang mengantjem, sama sekali ia tida djadi keder.

la mengarti itoe orang tentoe hendak bikin peritoengan, tapi boeat lawan sendiri, itoelah ia tida brani dan soeda asoet Itoe kawan-kawan boeat asoef padanja.

„Apa kaoe maoe? Kenapa kaoe tahan akoe? tanja ia dengen adem pada itoe orang jang soeda doea kali pernah rasaken begimana besar tenaganja itoe orang moeda.

„Kaoe ini satoe badjingan, satoe orang rendah." kata itoe lelaki.

„Kaoe tentoe maoe bilang, kaoe ada satoe orang terhormat jang paling soetji dalem doenia." kata si Hok. „maka djoega sekarang kaoe koempoelken begimana banjak orang boeat lawan akoe satoe. Akoe tida doega satoe gentleman mempoenjai anggepan be gitoe matjem. Kaoe ada satoe manoesia jang rendah tapi masi ada itoe kebranian boeat kasi itoe gelaran pada laen orang."

Ini semprotan membikin itoe lelaki moeda djadi seperti kalap, ia ajoen kepelannja dan hendak djotos moekanja si Hok, lapi itoe waktoe poen ia tida dapetkon maksoednja. Si Hok kelit dan sesa'at kamoedian satoe tendangan jang keras, membikin itoe orang jang menjerang djadi terdjoengkel. Ternjata itoe tendangan ada djitoe betoel, kerna itoe orang tida bisa berbangkit lagi. Tapi Hok sekarang djadi dikrojok. Maskipoen keliatannja itoe orang moeda ada mempoenjai sedikit kepandean silat, tida oeroeng ia djadi kewalahan djoega. Serangan dari segala djoeroesan ia moesti tangkis; roepa-roepa barang keras menimpah padanja; batoe, krakeling, jaitoe besi jang melibet kepelan, dan laenlaen lagi dipake memoekoel padanja, hingga si Hok dapetken loeka-loeka jang mengeloearken darah. Bebrapa lamanja ia lawan itoe berpoeloehan orang, tapi achirnja ia merasa, dengen berklai tjara begitoe ia aken dapet tjilaka. la moesti bikin itoe orang-orang djadi keder. Tapi dengen tjara begimana? la tida memegang satoe sendjata apa djoega dan tjoema moesti andelken ia poenja doea kepelan, jang betoel ada tjoekoop keras, tapi toch tida tjoekoep boeat bikin moendoer itoe berpoeloehan orang. Achirnja ia dapet satoe pikiran; sembari berklai ia moendoer dan tida lama kamoedian ia sampe di itoe tempat di mana ada berdiri bebrapa poeloeh fiets. Lekas ia lontjat dan pegang salah satoe sepeda itoe. Dengen kakoeatan loear biasa ia angkat itoe fiets pada kadoea rodanja, dan den gen itoe „sendjata" ia amoek itoe berpoeloeh orang bebrapa lamanja. la tida perhatiken lagi siapa jang berada deket padanja, hanja poeter itoe fiets ka sakiter dirinja. Achirnja ia rasaken seperti djoega dirinja tida dikroeboengin oleh begitoe banjak orang lagi, dan ia brenti goenaken itoe „sendjata". Ternjata di itoe tempat perklaian ada menggletak kira-kira doeapoeloeh orang, sedeng jang laen soeda tida keliatan mata idoengnja. la sendiri soeda djadi lemah sekali dan tempo ia soeda lemparkan itoe speda, ia roeboeh di tanah dan djadi pangsan.

Tempo Hok mendoesin dari pangsannja, ternjata ia berada dalem satoe roemah sakit. Tjoema matanja sadja jang tida tertoetoep dengen verband, tapi ia poenja laen-laen anggota semoeanja terlibet dengen kaen poetih. la rasaken sakoedjoer badannja sakit sekali dan teroetama ia poenja kepala membikin ia djadi mengarti. Tapi ia tahan sabisa-bisa dan tempo liat ada satoe djoeroe rawat jang menghampiri, ia menanja:

„Akoe ada di mana?"

„Dalem roemah sakit."

„Apa akoe poenja loek-loeka berbahaja?"

„Tida, tapi kaoe tida boleh banjak bergerak."

Hok meremken matanja. la gigit bibir, agar tida merinti poela, sedeng dari sakiternja ia denger soeara merinti tida brentinja. la boeka kombali matanja dan dapet kanjata'an bahoea di itoe roeangan ada berbaring bebrapa blas orang jang djoega diverband loeka-loekanja.

Sekarang ia inget pada kedjadian di itoe hari. la lebih perhatiken pada orang-orang jang berada di deket itoe roeangan dan ia liat njata, di satoa pembaringan jang tida terlaloe djaoeh dari ia ada terletak itoe orang moeda jang telah serang padanja, itoe orang jang ia telah kasi satoa tendangan.

„O, ia djoega moesti dibawa ka mari?" begitoe Hok berpikir. „Akoe harep sadja akoe poenja tenda ngan tida terlaloe djitoe, hingga ia poenja djiwa tida tarantjem bahaja."

Tapi djoestroe itoe tendangan ada djitoe sekali, kerna ia soeda membikin patah toelang pahanja itoe lelaki moeda jang menoeroet katerangannja thabib bakal djadi pintjang saoemoer idoepnja. Orang-orang jang laen dapet loeka-loeka jang tida membahajaken pada djiwa, maskipoen loek-loeka itoe kebanjakan ada heibat. Jang satoe kena kepoekoel stuurnja speda di bawah matanja, hingga ia poenja pipi djadi beng kak, jang laen dapet kenjata'an bahoea berkenalan dengen pedaal speda di batok kepala poen ada sanget tida enak, sedeng orang jang katiga moesti rasaken sakitnja potongan dari oedjoeng spatbord di bagian badan jang empoek.

Di hari esoknja, politie denger pengakoeannja itoe orang-orang moeda jang telah berklai.

Hok akoe teroes terang, bahoea ia soeda amoek itoe bebrapa poeloeh orang dengen goenaken satoe speda, lantaran ia sendiri dikrojok. Itoe orang jang bermoela tida maoe akoe, bahoea ia jang moelai itoe kariboetan, tapi blakangan ia terpaksa mengakoe telah asoet ia poenja kawan-kawan, kerna itoe kawan-kawan jang mendapet loeka ampir semoeanja akoe jang marika menjesel telah kena diasoet oleh itoe satoe kawan boeat krojok pada Hok dan moesti alamken itoe perkara tida enak. Lantaran didapet katerangan djoega apa jang djadi pokonja itoe perkara, Gwat Nio, Liong Nio dan Sien Nio poen dikoendjoengin politie dan didenger katerangannja. Permoela Gwat Nio hendak kasi katerangan jang tida bener, tapi achirnja sambil menangis ia toetoerken apa jang telah terdjadi itoe malem, sesoedahnja padanja diperingetken bahoea djikaloe ia mendjoesta ia aken alamken perkara lebih tida enak lagi.

Dengen begitoe, dengen sendirinja Sien Nio dapet taoe, apa jang sebetoelnja telah terdjadi di itoe malem. Sekarang itoe gadis dapet liat sifat-sifat jang djelek jang berada pada ia poenja soedara misan. Entjek Tiong Bie poen djadi merasa koerang senang pada itoe kaponakan.

Di waktoe sore, Sien Nio bitjaraken poEla itoe perkara dengen samar-samar bersama ajah dan iboenja, sedeng Gwat Nio bersama Liong Nio berdiam sadja dalem kamar, lantaran merasa maloe pada Sien Nio dan marika poenja paman.

„Kaloe diliat djalannja perkara, itoe si Hok sebetoelnja djadi korban dari ia poenja perboeatan jang membelaken Gwat Nio. kata entjek Tiong Bie. „Apa ia ada itoe Hok djoega jang belon lama bekerdja di sini?"

„Betoel," kata Sien Nio, „dan sekarang lantaran itoe perkara, tentoe ia bakal dikaloearken dari sekola. Kasihan sekali! Akoe betoel-betoel menjesel telah minta ia tjari Gwat Nio dan Liong Nio. Djikaloe akoe tida berboeat begitoe, tentoe tida terbit ini perkara.“

„Ja, tapi Gwat Nio?”

„Itoe ada ia poenja salah sendiri,“ kata istrinja Tjong Bie, „satoe gadis tida moestinja pergi ka tempat gelap dengen lelaki moeda. Apa kaoe djoega sering berboeat begitoe. Sien Nio?"

„Tida pernah, iboe!" djawab itoe gadis dengen soeara tetep dan itoe waktoe memang djoega ia tida mendjoesta.

„Apa itoe malem si Hok djoega berada dalem medan pesta?" tanja entjim Tiong Bie.

„Tida; ia bekerdja seperti knecht taxi. Waktoe akoe menoenggoe soeda satoe djam lamanja dan belon liat djoega Gwat Nio bersama Liong Nio kombali, akoe lantes keloear. Akoe tjari marika, tapi tida bisa diketemoeken dan kebetoelan sekali akoe bertemoe dengen Hok jang sedeng tjari moeatan. Akoe minta ia toeloeng tjari Gwat Nio dan Liong Nio dan ia pergi sesoedahnja lebih doeloe anter akoe ka auto di mana akoe menoenggoe. Tida lama kamoedian Gwat Nio dan Liong Nio dateng dengen diantar oleh Hok, dan sesa'at kamoedian mentjoel doea kawan iaen, dengen siapa Hok berselisihan dan achirnja ia djadi berklai."

„Tapi itoe malem kaoe tida ada tjeritaken apa-apa dan di hari-hari jang brikoet poen tida, apa sebabnja?"

„Akoe koeatir kaoe larang kita sekola lagi, iboe." djawab Sien Nio dengen soeara perlahan.

„Dan moelai sekarang akoe larang kaoe sekola lagi. Memang djoega kaoe soeda besar. Apakah tida ada sekola begitoe meloeloe boeat anak-anak prempoean? Akoe tida ingin kaoe saben hari berada poêla di an tara lelaki-lelaki jang bisa menerbitken perkara begini."

Sien Nio toendoek sadja. la ingin sekali landjoetken pladjarannja, tapi iboenja roepanja hendak menjegah.

Achirnja ia dapet satoe pikiran.

„Akoe berdjandji boeat tida pergi ka mana-mana, iboe" kata ia. „Dalem sekola toch tida nanti bisa terdjadi itoe perkara seperti jang telah dialamken oleh Gwat Nio, „dan djikaloe akoe tida ada di sekola, tentoe akoe di roemah."

Ini perdjandjian ditrima dan dengen girang Sien Nio hatoerken trima kasi.

Tentoe sadja itoe kedjadian rame dibitjaraken dalem sekola, hingga Gwat Nio dan Liong Nio djadi merasa sanget maloe dan djoega dapet tjomelan dari marika poenja goeroe, lantaran di itoe malem marika telah „nenjingkir" dari roeangan pesta. Besoknja marika tida masoek sekola dan bebrapa hari kamoedian iboenja Gwat Nio dan Liong Nio dateng boeat ambil poelang marika poenja anak.

Samentara itoe entjek Tjong Bie djadi pikirin teroes itoe kedjadian jang membikin ia dapet pengrasa'an koerang senang. Ia baroe merasa sedikit legah, waktoe Gwat Nio dan Liong Nio soeda brangkat poelang ka masing-masing poenja tempat tinggal. Sekarang ia djadi inget lagi pada apa jang Sien Nio telah bilang.

Si Hok ada satoe anak miskin jang berladjar di waktoe siang dan bekerdja di waktoe malem boeat dapetken sasoeap nasi goena ia poenja iboe dan diri sendiri. Sekarang lantaran ia poenja doea kaponakan prempoean itoe orang mceda moesti berdiam dalem roemah sakit; siapa jang aken tjari makan boeat ia poenja iboe?

Ini pikiran mengganggoe sanget padanja, maka di soeatoe sore, kira-kira satoe minggoe sesoedahnja terdjadi itoe kariboetan, ia kasi taoe pada Sien Nio, bahoea ia ingin koendjoengin Hok jang masi berada di roemah sakit. Itoe gadis ingin toeroet dan memboedjoek begitoe roepa pada ia poenja ajah dan iboe, hingga marika loeloesken itoe perminta'an.

Begitoelah marika pergi menengokin, dan dengen terprandjat Hok trima marika poenja kedatengan. Keada'annja itoe orang moeda soeda djadi begitoe roepa, hingga ia tida oesa teroes berbaring, tapi soeda boleh doedoek di pembaringan. Satoe prempoean toewa doedoek di dampingnja sambil pegangin Hok poenja tangan, sedeng dari matanja ada melele aer mata.

Itoelah ada Hok poenja iboe.

Meliat Hok berada dalem keada'an begitoe roepa, apapoela satelah menampak itoe iboe miskin jang bersangsara, dengen tida terasa lagi aer mata mengembeng, di matanja Sien Nio. Lagipoen Hok dirawat di klas rendah, di mana ia tida oesa bajar satoe apa, tertjampoer dengan orang segala bangsa dari golongan paling rendah jang diobatin di sitoe. Sien Nio rasaken hatinja seperti terdjepit, waktoe ia menampak itoe semoea.

Tiong Bie menghampiri lebih dekat, sedeng ia poenja istri dan anak mengikoetin.

„Hok, apa kaoe banjak baek?" tanja itoe bekas madjikan.

„Trima kasi, entjek, ada berkah, akoe poenja loeka-loeka tida berbahaja dan moelai semboeh, lagi tiga atawa ampat hari brangkali akoe bisa poelang."

„Akoe girang mendenger itoe katerangan. Hok, dan akoe dateng ka mari poen meloeioe boeat tengokin pada kaoe."

„O, banjak trima kasi, entjek, kaoe toendjoeken boedi jang berat sekali padakoe."

„Djangan bitjara begitoe, Hok, kerna sabetoelnja akoe jang moesti membilang banjak trima kasi pada kaoe. Sien Nio soeda toetoerken padakoe apa jang bisa dianggep djadi sebab hingga terbit permoesoehan antara kaoe dan itoe orang moeda jang berboentoet dengen itoe perklaian. Djikaloe akoe poenja anak tida minta kaoe poenja pertoeloengan, ini semoea tida aken terdjadi. Siapa kira perkara begitoe ketjil bisa berboentoet begini pandjang. Tapi senangkenlah kaoe poenja hati. Hok; kaoe nanti dapet kenjata'an, jang maskipoen doeloe akoe soeda lepas kaoe dari kaoe poenja pakerdja'an, sekarang akoe poenja anggepan laen sekali tentang kaoe poenja diri. Dan ini, apa kaoe poenja iboe?"

„Betoel, entjek, iboekoe masi sadja bersedih, biarpoen akoe poenja keada'an sekarang ada djaoeh lebih baek."

Njonja Tiong Bie dan Sien Nio menghiboeri itoe orang toewa dan sesoedahnja sampe temponja jang orang-orang jang dateng menengokin moesti berlaloeh poela, Tiong Bie bersama istri dan anaknja brangkat poelang dengen bawa djoega iboenja Hok. Lebih doeloe marika anterken itoe orang toewa ka roemahnja dan waktoe marika soeda berlaloeh poela dari sitoe, iboenja Hok ketemoeken salembar oewang kertas doeapoeloeh lima roepia di krosi, di mana tadi Sien Nio doedoek.

Ia kira tentoe itoe oewang djatoh, dan dengen terboeroe-boeroe ia pergi ka roemahnja Tiong Bie pada siapa ia serahken itoe oewang, tapi dengen tertawa Tiong Bie bilang, bahoea ia sengadja tinggalken itoe djoemblah oewang goena membantoe ongkos roemah tangga dari itoe njonja samentara Hok berada dalem roemah sakit.

Iboenja Hok menolak keras, tapi achirnja terpaksa ia moesti trima djoega itoe pembrian, sedeng entjek Tiong Bie mendapet pemandangan sedikit laen dari doeloe tentang kadjoedjoerannja orang-orang miskin.

Begitoelah masing-masing bikin peritoengan, tapi peritoengan jang achir di bikin di depannja hakim.

Semoea orang jang toeroet ambil bagian dalem itoe perklaian dihoekoem denda doeapoeloeh lima roepia, tapi Hok dikasi kabebasan sesoedahnja ia belaken diri dengen bagoes sekali. Ia oendjoek, bahoea djikaloe itoe waktoe ia tida belaken diri, ia bisa dikrojok sampe mati. Tempo hakim njataken, jang ia sendiri poen ada goenaken barang keras seperti sendjata, ia akoeh betoel telah goenaken itoe speda jang soeda djadi ringsek dan berada di roeangan pengadilan sebagi saksi. Tapi itoe sendjata, begitoe ia bilang,ia tjoema goenaken di waktoe soeda terdesek, dan ia tentoe tida goenaken itoe sendjata, djikaloe itoe waktoe memang ia ada bawa sendjata laen.

Hok dikaloearken dari sekola, begitoepoen moesoehnja, jang moelai itoe waktoe djadi pintjang boeat saoemoer idoepnja, sedeng nnoerid-moerid jang telah toeroet krojok pada Hok, masing-masing dischorst satoe boelan lamanja dari sekola.



VI.

PENGIDOEPAN BAROE.

Moelai itoe waktoe Hok menoentoet pengidoepan baroe. Maskipoen ia merasa sanget menjesel, tapi toch ia tida bisa berboeat satoe apa, waktoe padanja dikasi taoe, bahoea telah diambil poetoesan boeat kalooarken ia dari sekola. Tapi saorang sebagi Hok, biarpoen banjak jang bentji, tapi tida koerang jang merasa soeka padanja. Begitoelah entjek Tiong Bie jang tadinja pandang rendah, mendapet anggepan laen tentang dirinja itoe djedjaka, apapoela waktoe kamoedian ia dapet katerangan, bahoea sabetoelnja itoe orang moeda ada poetranja saorang hartawan jang blakangan djadi miskin lantaran kena tertipoeh oleh orang-orang jang serakah harta doenia. Sering-sering iboenja Hok trima koendjoengannja Sien Nio dan iboenja itoe gadis, dan saben kali marika dateng, tentoe marika bawa makanan atawa laen barang boeat itoe iboe dan anak. Djikaloe kebetoelan itoe gadis dateng, selamanja Hok oendoerken diri, hingga njonja Tiong Bie poen achirnja dapet anggepan baek sekali tentang dirinja itoe orang moeda. Lebih djaoeh itoe njonja hartawan poen telah mendapet pemandangan laan tentang itoe iboe dan anak. Marika ada miskin, itoelah sesoeatoe orang taoe betoel, tapi dalem marika poenja kamiskinan marika memegang deradjat tinggi. Tingkah lakoe jang sopan santoen, sikep jang pendiam dan kakerasan hati jang bisa diboeat kagoem dari Hok, membikin entjim Tiong Bie djadi merasa sanget soeka pada itoe orang moeda. Satoe doea kali pada Hok ditawarken pakerdja'an oleh Tiong Bie, tapi itoe djedjaka menolak. Ia mengarti dalem itoe toko, ia tjoema bisa mendapet kadoedoekan jang rendah sekali. Sebaliknja ia ingin mandjat lebih tinggi di tangga perindahannja Tiong Bie. Apa sebabnja ia ingin begitoe, ia sendiri tida bisa terangken betoel, tapi toch sering ia dapat pikiran, bahoea kabroentoengan akan bardamping padanja, djikaloe ia bisa djadi saorang jang „lebih" dari pada satoe koelinja Tiong Bie.

Lantaran itoe djoega, sesoedahnja semboah betoel, ia tjoba tjari laen pakerdja'an. Tindakan pertama jang ia lakoeken, adalah ketemoeken si Moehamad, itoe chauffeur taxi, pada siapa ia minta diadjarin stuur auto sembari bekerdja sebagi knecht. Saben kali ia dapat bagian dari oewang pendapatan sewa taxi, separo ia kasi kembali pada itoe taman sabagi oepah boeat pladjaran jang ia dapet dari itoe chauffeur. Tida lama kamoedian dengan gampang sadja ia dapetken rijbewijs dan moelai itoe waktoe ia tjoba tjari pakerdja'an sabagi chauffeur Kebetoelan sekali satoe toko auto minta satoe chauffeur dan lantaran Hok toendjoeken dirinja boekan sadja soeda poenja rijbewijs, tapi djoega bisa bitjara bahasa Blanda lantjar dan mengarti djoega bebrapa bahasa asing, ia lantes ditrima bekerdja. Begimana girangnja itoe iboe dan anak waktoe di itoe hari Hok poelang dan kasi taoe pada iboenja, bahoea sekarang ia soeda dapet pakerdja'an jang membri hasil toedjoepoeloeh lima roepia. Kombali itoe iboe dan anak memoedji kamoerahannja Toehan, jang briken marika redjeki!

Hok tjoema bekerdja sebagi chauffeur satoe boelan sadja. Saliwatnja itoe waktoe ia diperbantoeken pada penggawe toko dan djikaloe ada orang jang ingin membeli auto baroe, tentoelah si Hok jang diprentah tjoba kandara'an jang bakal didjoeal. la poenja pladjaran ternjata ada djadi satoe fatsal jang bergoena sekali, kerna orang-orang Europa jang hendak membeli auto mendjadi soeka sekali djikaloe mendenger jang itoe chauffeur boekan sadja pande dan terliti pegang stuur, tapi djoega bisa diadjak bitjara sepandjang djalan. Tapi Hok tida poeas dengen dapet itoe kadoedoekan. Tiga boelan kamoedian, sebagi tanda jang ia poenja pakerdja'an dihargaken, si Hok poenja gadjih ditambah sampe djadi seratoes doeapoeloeh lima roepia, tapi Hok njataken, ia ingin bekerdja dalem bengkel soepaja ia bisa mengenal betoel masing-masing auto. Begitoelah djikaloe ia poenja tenaga tida perloe dipake di loear, ia berada dalem bengkel, di mana ia tida segan boeat lakoeken pakerdja'an jang paling kotor. Laen dari itoe ia memang soeka sekali pada masin-masin, teroetama motor auto dan speda motor. Tidalah mengheranken jang dalem sedi kit waktoe sadja. Hok soeda bisa betoelken segala karoesakan jang bisa terdapet pada masinnja satoe auto dalem perdjalanan, katjoeali djikaloe itoe karoesakan beroepa patahnja satoe atawa laen bagian jang tida bisa dibetoelin zonder pekakas.

Sekarang Hok poenja bintang moelai djadi terang. Dengen tida mendapet halangan soeatoe apa ia memandjat lebih tinggi, dan sesoedahnja bekerdja anem boelan lamanja dalem itoe peroesahan, ia djadi salah satoe orang jang diandelken oleh orang jang mendjadi chef. Tentoe sadja ia poenja penghasilan poen djadi semingkin besar dan lantaran itoe djoega ia tida perloe berdiam lebih lama dalem itoe roemah seperti goeboek. Sekarang ia bisa penoehken kainginannja jang pertama, jaitoe kasi pengidoepan jang lebih baek pada iboenja. Marika pindah ka satoe roemah jang maski betoel boekan satoe gedong atawa astana, tapi toch ada beriboe kali lebih baek dari itoe roemah rejot, di mana doeloean marika tinggal. Sekarang iboenja Hok tida oesa masak sendiri, tida perloe tjoetji pakean atawa toetoesin pakean jang soeda ampir rombeng, tapi ia kombali dalem kalangan di mana ia pantes berada.

Boeat dapetken ia poenja kainginan jang kadoea, Hok moesti moelai lagi. Maskipoen ia soeda moelai dapet pengidoepan jang baek, toch ia belon lepasken maksoednja boeat berladjar sampe paling sedikit dalem kantongnja ada salembar diploma dan H. B. S. Tapi apa ia moesti berboeat sekarang? Sekola lagi, soeda tida bisa, tapi toch ia tida ilang harepan.

Pada soeatoe hari ia mendapet pikiran boeat koendjoengin ia poenja salah satoe bekas goeroe, jang ia taoe betoel doeloe ada sajang sekali padanja. Di waktoe bitjara tentang ia poenja pengidoepan jang sekarang. Hok moesti trima pembrian slamet dari itoe bekas goeroe, tapi Hok tambahken djoega pada itoe pembrian trima kasi perkata'an-perkata'an jang menoendjoeken ia poenja maksoed jang masi terkandoeng.

„Toean,” begitoe ia bilang, „akoe mgm berladjar teroes. Akoe sekarang mempoenjai banjak tempo di waktoe malem. Doeloean akoe sekola di waktoe siang, di waktoe sore akoe apalken pladjaran dan itoe waktoe malem akoe moesti bekerdja boeat dapetken pengldoepan. Tapi sekarang ada laen. Akoe bekerdja di waktoe siang; malem boeat akoe ada tempo menganggoer, jang akoe rasa bisa goenaken boeat laen-laen hal."

Itoe goeroe djadi bengong.

„Dan toch selamanja kaoe djadi jang nommer satoe dalem kaoe poenja klas." begitoe ia berkata.

„Sabetoelnja akoe tida pernah terlaloe tjapeken otak boeat apalken satoe pladjaran." kata poela Hok. „Akoe poenja resia adalah: akoe batja pladjaran jang akoe moesti apalken. Dengen batja doea kali akoe soeda bisa taoe maksoednja dan itoe boeat akoe soeda tjoekoep."

„Akoe moesti bilang, kaoe ada satoe anak loear biasa," kata itoe goeroe, „sedeng moesti diakoeh, pladjaran dalem sekola boekannja ada enteng. Dan sekarang apa kaoe ingin berboeat?"

„Akoe maoe tanja pada kaoe, toean, apakah tida bisa akoe berladjar teroes, hingga akoe bisa toeroet bikin eind-examen boeat H. B. S. Akoe ingin berladjar di waktoe malem, kerna seperti akoe bilang, sekarang akoe soeda memegang pakerdja'an tetep."

Sesoedahnja berpikir bebrapa lamanja, itoe goeroe berdjandji ia aken tjoba tjari taoe, apa di antara laon-laen goeroe ada jang soeka membantoe maksoednja Hok.

Tiga hari kamoedian Hok dapet kabar, bahoea ia poenja maksoed bisa didjalanken.

Semoea goeroe dari itoe sekola, tida satoe katjoealinja soeka membri bantoean dan bajaran marika tida minta besar. Marika roepanja ingin membantoe pada itoe orang moeda jang terpaksa toenda pladjarannja setengah djalan.

Moelai itoe waktoe Hok berladjar poela. Dan moelai itoe waktoo djoega ia mendapet perhoeboengan lebih rapet dengen Sien Nio.

Seperti soeda dibilang, njonja Tiong Bie sering sekali bawa anaknja mengoendjoengin iboenja Hok dan semingkin lama di antara itoe doea orang toewa moentjoel persobatan jang djadi semingkin kekal. Njonja Tiong Bie dapet kenjata'an, djikaloe ia dateng, tentoe Hok oendoerken diri, tapi blakangan ia merasa mengganggoe pada itoe orang moeda. Maka pada soeatoe malem, waktoe ia dateng mengoendjoengin dan Hok hendak berlaloeh, ia berkata: „Apa sebabnja djikaloe akoe dateng kaoe selamanja pergi? Apa kaoe tida soeka akoe dateng ka mari?"

„Boekan begitoe entjim," kata Hok, „boekankah ada lebih laloeasa djikaloe kaoe dan „ade” Sien bitjara dengen akoe poenja iboe, djikaloe akoe tida ada. Akoe merasa girang sekali kaoe berdoea soeka berkenalan dengen iboekoe, pada siapa kaoe soeda melepas boedi jang berat. Laen dari kaoe ia tida poenja sobat, maka begimana akoe bisa merasa koerang senang. Djikaloe akoe berlaloeh di waktoe kaoe dateng, meloeloe ada lantaran akoe Ingin kaoe bertiga bisa bitjara dengen laloeas, tapi djikaloe akoe berada di sini poen tida ada halangan, akoe tinda nanti menjingkir lagi."

„Itoe ada lebih baek," kata njonja Tiong Bie, „kaloe akoe dateng kaoe boleh bekerdja teroes, djangan djadi terganggoe oleh koendjoengan kita.“ Hok manggoet menjataken ia trima itoe perminta'an.

„Sebetoelnja kaloe malem kaoe kerdja apa?" tanja poela njonja Tiong Bie.

„Akoe teroesken akoe poenja pladjaran, entjim."

„Apa kaoe masi sekola?"

„Betoel, di waktoe sore."

„Kaoe giat sekali." kata Sien Nio.

Moelai itoe hari kadang-kadang Sien Nio dateng bersama iboenja dan itoe gadis madjoeken pertanja'an-pertanja'an jang berhoeboeng dengen pladjaran jang ia tida mengarti, dan selamanja Hok kasi djawaban dengen tida banjak soesa, dan jang paling penting adalah: itoe djawaban ternjata ada bener!

Tida oesa dibilang lagi, jang itoe gadis djadi semingkin kagoemin pada „Si Dogol", jang sekarang soeda diloepaken dalem ia poenja sekola.

VII.

DOEA TAHON KAMOEDIAN.

Doea tahon telah berlaloeh dengen tjepet sekali. Dalem itoe sekola nama „Si Dogol" soeda diloepaken sama sekali dan tida pernah diseboet-seboet lagi. Sampe pada satoe hari, orang liat „”Si Dogol" doedoek di bankoe di antara ia poenja kawan-kawan jang doeloe boeat bikin eind-examen. Semoea mata diintjerken padanja, teroetama dari marika jang doeloe ada membentji padanja. Moerid-moerid jang doeloean telah djadi sobatnja jang boeat samentara waktoe baliken blakang, itoe waktoe merasa heran, begimana „Si Dogol" mempoenjai itoe kebranian boeat toeroet amnbil bagian dalem oedjian, tapi goeroe-goeroe itoe sekola mengarti betoel, jang „Si Dogol" tida nanti poelang dengen tangan kosong.

Di loear banjak orang poenja doega'an Hok telah loeloes dengen angka-angka tinggi, tapi maski begitoe ia tida djadi bangga. Di itoe sore djoega, sesoedahnja dapat kabar, bahoea ia loeloes, dengen lantes ia koendjoengin itoe bebrapa goeroe jang telah membantoe ia dapctken itoe hasil jang bagoes, pada siapa la hatoerken trima kasi beroelang-oelang.

Bebrapa hari kamoedian ia poenja nama terdapet dalem soerat kabar, la poenja chef jang batja itoe nama, dengen memaen menanja, apa brangkali itoe Tjan Wie Hok, jang terdapet di itoe soerat kabar, ada ia poenja nama.

Itoe madjikan djadi bengong waktoe Hok manggoet sambil bersenjoem.

„Ach kaoe memaen." kata ia.

„Tida, toean, akoe tida memaen. Betoel bebrapa hari berselang akoe toeroet bikin eind-examen H. B. S. Kaoe tentoe inget akoe ada minta verlof bebrapa hari dan kaoe idzinken. Akoe loeloes dan diplomanja djikaloe kaoe soeka, akoe nanti bawa dan kasi liat pada kaoe."

„Inilah soenggoe mengheranken," kata itoe orang Europa. „Doeloe kaoe bilang, kaoe tjoema sekola tiga tahon dalem itoe sekola."

„Bener, tapi blakangsn, sesoedahnja akoe bekerdja di sini, di waktoe sore dan malem akoe berladjar lebih djaoeh dan dengen berhasil."

„Akoe kasi slamet pada kaoe, Hok; akoe girang kaoe djadi akoe poenja penggawe. Tapi sekarang, sesoedahnja mempoenjai itoe diploma, kaoe hendak bekerdja apa?"

„Djikaloe bisa, akoe ingin teroes berladjar djadi ingenieur boeat oeroesan masin-masin. Tapi tida bisa, kerna akoe moesti tjan pengidoepan goena dirikoe dan iboekoe djoega." „Ja memang ada soesah djikaloe kaoe poenja keada'an begitoe."

Mendadak Hok dapet satoe pikiran.

„Toean," begitoe ia berkata, „akoe minta kaoe soeka bilang teroes terang. Apakah akoe poenja pakerdja'an di sini ada menjenangken pada kaoe dan ada membawa djoega kaoentoengan boeat ini peroesahan?"

Itoe orang Europa tertawa.

Apa kaoe poenja gadjih belon tjoekoep besar? Kaoe toch soeda dapet doearatoes lima poeloeh ini waktoe?"

„Akoe boekan bermaksoed minta tambah gadjih, tapi akoe mape tanja, apakah kaoe kira akoe poenja kainginan bisa terkaboel. Akoe ingin teroesken pladjarankoe, tapi di waktoe sore akoe bekerdja teroes di sini."

„Kaoe betoel mempoenjai angen-angeh jang besar sekali, jang akoe moesti poedji." kata ia poenja madjikan. „Tapi pertama kaoe moesti inget kepentingannja ini toko; kadoea kaoe haroes inget djoega bahoea pladjaran dalem sekola tinggi ada berat, hingga tjoema sedikit orang sadja jang bisa goenaken sebagian temponja boeat laen pakerdja'an."

„Trima kasi boeat kaoe poenja nasehat," kata Hok, „memang djoega pladjaran ada berat, tapi akoe maoe tjoba. Djikaloe kaoe tida merasa kaberatan kasilah akoe berladjar tiga boelan, sebagi pertjoba'an, dengen perdjandjian seperti jang akoe bilang baroesan."

„Dalem ini perkara akoe tida bisa ambil poetoesan, Tapi lagi bebrapa hari akoe aken kasi kabar pada kaoe."

Dengen penoeh pengharepan di itoe sore Hok poe'ang ka roemahnja, di mana ia lantes bitjaraken ia poenja maksoed-maksoed dengen iboenja. la poenja iboe, jang soeda meliat, bahoea itoe poetra ada sanget radjin dan djoega ia poenja maksoed-maksoed jang soeda-soeda ternjata ada baek dan terkaboel, tida maoe mengalangin itoe kemaoean, hanja pasrah sadja pada sang poetra poenja pikiran sendiri.

Begitoelah adanja pikiran dari saorang toewa jang berpikiran loeas. Satoe iboe jang menjinta pada poetranja dengen sagenap hati, seperti iboenja Hok, bisa meliat dan menimbang kamaoean dan kepentingannja itoe anak sendiri. Waktoe Hok belon dapet pakerdja'an jang pantes, hingga ia moesti hidoep dalem kamelaratan besar, toch ia tida djadi ketjil hati, hanja toeroetin kainginannja itoe poetra, kerna itoe kainginan boekan boeat perkara jang tida senoenoeh, tapi ternjata membawa ka kemadjoean.

Sekarang ia poenja keada'an soeda djaoeh lebih baek, djikaloe dibandingken dengen doea tiga tahon jang laloeh. Dalem keada'an begitoe boeat ia sama sekali tida ada kaberatan boeat loeloesken kainginannja Hok boeat berladjar lebih djaoeh, apapoela djikaloe berbareng dengen itoe ia masi bisa mentjari pengasilan jang tjoekoep boeat digoenaken boeat pengidoepan jang saderhana.

Djoestroe sedeng marika beroending, satoe penggawenja entjek Tiong Bie dateng dan kasi taoe, bahoea entjek Tiong Bie oendang Hok dan iboenja boeat dateng di roemahnja itoe soedagar di waktoe sore djam toedjoeh.

Apa perloenja marika poenja kedatengan di sana, itoelah tida ditjeritaken pada marika berdoea, tapi itoe orang bilang, marika poenja kedatengan tjoema ada berhoeboeng dengen satoe kagirangan.

Ini katerangan jang sebetoeinja boekan satoe katerangan membikin Hok djadi mendapet pengrasa'an sangsi. Ia sendiri tida taoe apa sebabnja, tapi ia mendapet pengrasa'an tida enak, seperti djoega itoe oendangan bakal memoetoesken ia poenja beroentoeng atawa tjilaka.

Roepa-roepa doega'an menggoda padanja.

„Apakah Sien Nio bikin pesta pertoendangan? Apakah brangkali salah satoe dari orang toewa hendak rajahken hari tahon? Tapi apa sebabnja akoe djoega toeroet dioendang, sedeng doeloe-doeloe tida pernah akoe diminta boeat dateng di sana?"

Hok djadi kaget sendiri, waktoe ia dapet kenjata'an bahoea ia berkoeatir Sien Nio dikasi bertoendangan dengen laen orang. Apa sebabnja ia boleh mendapet pengrasa'an begitoe? Ja apa sebabnja?

Seperti soeda dibilang, perhoeboengan antara itoe doea orang moeda semingkin lama djadi semingkin rapet, lantaran Sien Nio sering dateng di roemahnja Hok, di mana itoe gadis boekan djarang minta keterangan tentang pladjaran-pladjaran jang ia tida lekas, mengarti. Diam-diam masing-masing mendapet Pengrasaän soeka dan sajang satoe pada laen dengen tida merasa lagi. Marika sendiri brangkali tida terlaloe perhatiken itoe hal, tapi toch kadang-kadang Hok poenja hati berketik lebih keras, djikaloe di waktoe sore ia denger pintoe roemahnja diketok, la mendoega tentoe Sien Nio dateng dan djikaloe itoe doega'an tida bener, ia djadi merasa djengkel.

Inilah ada tanda-tanda jang tida dimengarti oleh Hok. Tapi sekarang ia sendiri oetjapken itoe perka'an „bertoendangan". Bertoendangan! Bertoendangan djadi permoela'an boeat pernikahan dan dalem pernikahan ada terlibet pengrasa'an tjinta.

Apakah ia tjintaken Sien Nio? Hok djadi bengong, waktoe ia berpikir begitoe.

Tjintaken Sien Nio!

Itoelah ada satoe hal jang ia tida brani harep, tapi toch sekarang ia mengarti, bahoea pengrasa'an tjinta djoega pada itoe gadis, jang membikin la berkoeatir itoe gadis dikasi bertoendangan pada laen orang.

„Astaga!" begitoe ia menjeboet, tempo soeda terang betoel boeat ia bahoea diam-diam ia tjintaken itoe gadis hartawan. „Tapi apakah ini boleh djadi? Apakah akoe boleh lamar itoe gadis? Apa Sien Nio bisa diadi akoe poenja istri?"

Bebrapa lamanja ia doedoek berpikir dan loepaken bahoea iboenja masi berada di dampingnia. Itoe orang toewa pandang sadja poetranja jang mendadak brentiken pembitjara'an dan achirnja kaloearken itoe perkata'an „Astaga!”

„Kaoe kenapa. Hok?" tanja ia blakangan.

Kombali itoe poetra djadi kaget.

„Iboe, akoe dapet satoe pengrasa'an, satoe doeqa'an jang akoe moesti kasi taoe lantes pada kaoe, tapi sabelonnja akoe bilang apa adanja itoe doega'an, tjobalah kaoe njataken kaoe poenja doega'an padakoe, apa jang mendjadi sebab hingga akoe dioendang ini malem ka roemahnja entjek Tiong Bie? Apa adanja itoe kabar girang jang mendjadi sebab dan itoe oendangan?"

„Di mana akoe bisa taoe.” diawab sang iboe.

„Apa kaoe ada denger-denger, brangkali Sien Nio soeda ada jang lamar.

„Kenapa kaoe menanja begitoe?”

„Brangkali itoe kabar girang ada pertoendangannja Sien Nio."

„Itoe boleh djadi, tapi akoe sendiri tida denger kabar Sien Nio ada jang lamar. Tapi Hok, maskipoen itoe gadis soeda ada jang lamar, itoe hal toch tida ada perhoeboengan dengen kaoe, boekan?"

Sambil oetjapken itoe pertanja'an, itoe njonja toewa memandang dengen tadjem pada poetranja seperti ia ingin djadjakin betoel itoe poetra poenja hati.

Hok mengelah napas!

Tida, iboe, tentoe sadja tida." kata ia dengen perlahan.

Tapi tjaranja itoe djawaban dikasi, parasnja Hok jang djadi sedikit goerem, tida terlepas dari matanja itoe njonja, jang ternjata masi bisa meliat dengen tadjem. Itoe semoea ada tanda-tanda jang tjoekoep terang, bahoea maskipoen moeloetnja kaloearken perkataan „tida" hatinja ada mendapet pengrasa'an jang sama sekali tida soeroep dengen itoe perkataan.

„Apa kaoe harep aken djadi soeaminja Sien Nio, Hok?" tanja ia dengen mendadak, hingga Hok djadi kaget.

„Harep, iboe? Itoelah akoe tida taoe, tapi sekarang akoe maoe tjeritaken apa adanja itoe pengrasa'an dan doega'an jang akoe maksoedken tadi. Tempo denger akoe dioendang berhoeboeng dengen satoe perkara girang, akoe mendapet doega'an, brangkali itoe „perkara girang" ada pertoendangannja Sien Nio jang bakal dibikin ini malem, dan itoe doega'an membikin akoe dapet pengrasa'an menjesel. Ini akoe tida mengarti, iboe? Apakah jang mendjadi sebab?"

„Aih, betoel-betoel kaoe masi goblok," kata sang iboe sambil tertawa, „apakah kaoe tida bisa doega? Itoelah ada satoe pengrasa'an jang mengoendjoek bahoea kaoe nanti merasa menjesel djikaloe Sien Nio bertoendangan dan dengen begitoe bakal menikah djoega dengen laen orang! Dengen laen perkata'an: kaoe ingin Sien Nio bertoendangan dan blakangan menikah dengen kaoe! Apa ini kaos belon mengarti?

„Mengarti, iboe?"

„Ja, apa kaoe mengarti, apa adanja itoe pengrasa'an?" Si Hok garoek-garoek kepalanja, maskipoen tida merasa gatel.

„Kaoe poenja pertanja'an ada lebih soesah aid|awab dari pada pertanja'annja akoe poenja goeroe algebra." kata Hok.

„Akoe tida taoe apa adanja itoe algebra, tapi masalah kaoe tida mengarti? Nah, lagi sekali: Kaoe dapet pengrasa'an menjesel atawa bakal dapet pengrasa'an begitoe djikaloe Sien Nio bertoendangan dan menikah dengen laen orang; djadinja: kaoe aken merasa girang djikaloe Sien Nio tida bertoendangan dan blakangan menikah dengen laen orang, tapi menikah dengen kaoe! Sekarang bisa dianggep kaoe tentoe selamanja ingin dapet pengrasa'an girang, boekan? Djadinja: Kaoe ingin Sien Nio tida menikah dengen laen orang tapi dengen kaoe. Djadinja: Kaoe ingin menikah dengen Sien Nio!"

„Aih, apa betoel begitoe, iboe? Ini akoe tida kira.” Sang iboe mesem.

„Tapi Hok, apa kiranja kaoe boleh kandoeng itoe harepan? Apa dengen gampang kaoe bisa dapetken itoe gadis seperti istri?"

„Ini jang akoe djoestroe tida taoe, iboe. Kaoe tentoe taoe, sering Sien Nio dan akoe doedoek berdoea'an sadja di akoe poenja kamar bekerdja, tapi sebagitoe lama kita tjoema bitjaraken sadja oeroesan pladjaran. Tida pernah, maski satoe kali sadja kita ada omongken oeroesan menikah atawa tjinta atawa apa lagi jang berhoeboeng dengen pernikahan. Lantaran itoe djoega akoe tida taoe, apa ia bisa didapetken dengen gampang sebagi istrikoe, atawa soesah."

„Ja, djikaioe begitoe, memang tida gampang boeat dapet mengatahoei; lagipoen ada laen-laen hal lagi jang bisa menghalangin kaoe poenja maksoed. Pertama kita ada orang-orang miskin, sedeng Sien Nio ada poetrinja saorang hartawan. Pribahasa kata: masa kakap maoe deketin tjetjere? Sien Nio moesti dianggep satoe kakap, dan kaoe satoe tjetjere."

Hok gojang-gojang kepala.

„Apakah sering terdjadi iboe, jang satoe perkawi nan djadi dibatalkan lantaran oeroesan harta?"

„Boekan djarang, malah sering sekali."

„Kaloe begitoe orang hartawan tjari istri jang hartawan lagi? Dan orang miskin tjari jang miskin?"

„Betoel! Kaoe roepanja sama sekali belon taoe satoe apa tentang pengidoepan."

„Memang djoega itoe semoea tida bisa didapat dalem sekola, iboe, dan seperti kaoe taoe, akoe djarang batja boekoe-boekoe laen dari pada jang berhoeboeng dengan akoe poanja pladjaran. Tapi kaloe bener apa jang baroesan ada dibilang, orang hartawan djadi lebih hartawan dan orang jang miskin djadi tinggal miskin."

„Betoel, sebab djarang ada orang hartawan jang maoe kasi gadisnja menikah dengan saorang miskin."

Hok diam. Sekarang ia mendapat satoe pladjaran dan iboe, satoe pladjaran, jang seperti ia soeda biang, ia tida bisa dapatkan dalam sekola. la djadi diam, lantaran itoe pladjaran membikin ia dapet pengrasa'an seperti djoega ia poenja hati ditempelin aer bekoe.

Sien Nio ada poetrinja saorang hartawan, dan ia ada saorang miskin. Itoe soeda tjoekoep boeat membikin ia dapet pengrasa'an masgoel.

Dengen ogah-ogahan ia berpakean boeat pergi ka roemahnja entjek Tiong Ble ka mana ia brangkat kamoedian boeat anter iboenja.

Sesampenja di sana itoe iboe dan anak disamboet dengen manis oleh toean dan njonja roemah, dan teroetama Sien Nio keliatannja bergirang sekali meliat kedatengan marika.

Tida biasanja itoe gadis jang djoega ada alim, pegang tangannja si Hok dan sambil bersenjoem ia berkata:

„Enko Hok, djikaloe kaoe tida membantoe, brangkali ini pesta akoe tida bisa adaken di ini malem?

„Akoe? Akoe jang membantoe hingga ini pesta bisa dibikin ini malem?" begitoe „Si Dogol" bales menanja.

Kombali Sien Nio bersenjoem.

„Betoel, kaoe jang membantoe padakoe, enko. Djikaloe kaoe tida membantoe akoe kira tida bisa loeloes dalem examen ini tahon, dan ini pesta dibikin sebagi tanda girang, jang akoe soeda dapet diploma jang akoe ingin. Boekankah ada bener sekali djikaloe akoe bilang, jang kaoe ada membantoe hingga ini pesta kita bisa bikin ini tahon.

„O, begitoe." kata si Hok dengen merasa legah dan girang. ,,Nah biarlah akoe kasi slamet pada kaoe, nona. Akoe harep jang kaoe poenja diploma nanti membawa kagirangan dan djoega aken bergoena boeat kaoe poenja pengidoepan. Dan akoe harep sadja akoe tida terlaloe laat dengen akoe poenja pembrian slamat.”

„Kaoe ada orang pertama jang kasi slamet pada koe." kata itoe gadis dengen paras berseri-seri. „Ajah dan iboekoe sendiri belon kasi slamet; brangkali marika hendak toenggoe sampe ini pesta dibikin. Dari laenlaen sobat poen akoe tida ada trima apa-apa, malahan Gwat Nio dan Liong Nio, jang tentoe dapet batja akoe poenja nama di soerat kabar, tida kirim soerat".

„Akoe sendiri poen telah beralpa . . . . . . . . ." kata si Hok, „tapi ma'afkenlah, kerna akoe sendiri tida ada batja soerat kabar. Akoe ampir tida taoe dalem doenia terdjadi apa."

„Apakah kaoe kira akoe poenja loeloes dari examen ada beroepa kedjadian jang bisa membikin tergeter saloeroeh doenia?" tanja Sien Nio sambil tertawa.

„Itoe akoe tida taoe, tapi akoe taoe betoel, itoe kedjadian membikin akoe poenja hati berketik lebih keras, nona, lantaran kegirangan."

Kombali Sien Nio memandang pada Hok sambil kasi liat senjoeman jang manis. Lantaran belon biasa mengobrol begitoe getol dengen satoe gadis, parasnja si Hok sabentar berobah merah, sabentar lagi ia rasaken moekanja dingin dan waktoe Sien Nio memandang padanja dengen bersenjoem begitoe, ia terpaksa toendoek.

Samentara itoe iboenja Hok mengobrol dengen iboenja Sien Nio. Itoe doea orang toewa roepanja soeda djadi sobat kental, kerna marika bisa mengobrol dan bitjara memaen dengen roepa girang sekali.

Djoega iboenja Hok diam-diam djadi girang waktoe denger jang itoe pesta sebetoelnja dibikin sebagi tanda girang, bahoea Sien Nio soeda loeloes dan dengen begitoe tida aken pergi berladjar lebih djaoeh.

„Akoe rasa anak prempoean tida oesa dikasi berladjar lebih djaoeh. Lagi poen Sien Nio sendiri bilang ia tida kapingin djadi orang jang terpladjar tinggi, la kapingin djadi njonja roemah sadja."

„Dalem ini hal akoe tida bisa njataken akoe poenja pikiran." kata iboenja Hok „Tjoema si Hok sendiri bilang padakoe, ia ingin sekali landjoetken pladjarannja. Tapi akoe tida taoe, apa ia poenja madjikan maoe trima ia bekerdja saben hari setengah hari sadja. Boeat akoe tida ada kaberatan, kerna itoe maksoed akoe anggep ada bagoes sekali. Tjoema sadja ia poenja gadjih poen tentoe djadi separo sadja, tapi djoega ini hal tida djadi kaberatan. Akoe toch pernah alamken kamelaratan jang lebih heibat.

„Memang kaoe poenja anak ada radjin sekali,” kata iboenja Sien Nio, „brapa oesianja sekarang.

„Djikaloe akoe tida kliroe ia soeda beroesia doeapoeloeh satoe."

„Dan kaoe belon pikir boeat tjari mantoe.

„Lah, siapa djoega jang ingin berbesan dengen akoe." kata iboenja Hok.

„Kenapa? Kaoe poenja anak ada pinter dan radjin dan poenja pakerdja'an bagoes. Kenapa djoega tida ada orang jang ingin berbesan dengen kaoe?

„Ja, itoe boleh djadi, tapi apa jang baroesan kape bilang belon tjoekoep. Orang sekarang kebanjakan liat oewang; oewang jang dioetamaken, dan oewang akoe dan si Hok tida poenja. Laen dari itoe, doeloe kita menoentoet pengidoepan tjara miskin sekali; dalem ini kota soeda terkenal seperti orang-orang jang doeloe — ibarat kata — makan pagl sore tida. Siapa jang maoe iket perhoeboengan familie dengen kita.

Kebetoelan sekali itoe doea iboe memandang ka djoeroesan roeangan dalem, di mana soeda diatoer satoe medja perdjamoean. Di sitoe marika liat itoe doea orang moeda sedeng doedoek berhadepan, tapi masing-masing toendoek sadja.

„Tjoba kaoe liat 'bah Hok dan Sien Nio." kata iboe nja Sien Nio. „Astaga, itoe anak betoel koerang adjar!" berseroeh iboenja Hok.

„Ssttt“,“ begitoe iboenja Sien Nio menjelak sannbil tero ia poenja teloendjoek di bibirnja, „biarin marika berada berdoea'an."

„Tapi akoe anggap tida pantes ia begitoe brani boeat doedoek berdoea an sadja dengen nona Sien."

„Boekan 'bah Hok jang moesti disalahken," begitoe iboenja Sien Nio berkata poela dengen soeara perlanan, „tapi tjoba kaoe bilang teroes terang apa marika berdoea tida pantes djadi pasangan?"

„Pantes sih pantes," djawab iboenja Hok, „tapi apa marika bisa djadi pasangan, itoelah jang akoe pikirin."

„Kenapa djoega tida? Seperti tadi akoe bilang, kaoe poenja anak ada mempoenjai sifat-sifat jang baek, Jang bisa membikin orang djadi ingin poengoet mantoe padanja."

„Hm, kaoe menjindir."

„Astaga, kenapa kaoe bilang begitoe. Apa brangkali kaoe jang tida soeka berbesan dengen akoe?" tanja njonja Tiong Bie.

Iboenja Hok djadi bengong terlongong-longong bebrapa lamanja. Ampir ia tida bisa pertjaja koepinqnja sendiri.

„Djadi kaoe maoe bilang, djikaloe akoe lamar nona Sien boeat si Hok, kaoe aken trima itoe lamaran? Kaoe baroesan tanja, apa kaoe tida pantes djadi akoe poenja besan? Tentoe sadja lebih dari seriboe kali pantes. Kaoe ada hartawan, nona Sien poen akoe soeka, kerna akoe kenal^ ia ada satoe gadis jang baek dan manis boedi, lagi terpladjar. Akoe betoel-betoel merasa girang, djikaloe ia djadi mantoekoe, tapi . . . . . . . . . kaoe memaen, masatah kaoe maoe pilih si Hok jang miskin boeat djadi kaoe poenja mantoe?" „Kenapa tida? Boeat akoe oewang ada perkara ketjil, kerna kita soeda poenja oewang. Kita tjoema poenja anak satoe, jaitoe Sïen Nio, dan kita ingin dapeiken mantoe jang baek. Kaoe ada poenja anak jang mempoenjai itoe sifat-sifat jang kita ingin ada dipoenjai oleh satoe lelaki moeda, kebaktian, radjin, otak terang dan bisa tahan melarat. Itoe semoea Hok soeda boektiken, ia memang poenja. Nah, biarlah moelai sekarang kita djadi besan!”

Tentoe sadja iboenja Hok djadi moefakat dan lantes hatoerken trima kasi pada njonja Tiong Bie jang itoe njonja hartawan soeda soeka angkat Hok djadi mantoenja.

Bogitoelah sedeng itoe doea orang moeda masi belon mengarti betoel apa adanja itoe pengrasa'an jang marika kandoeng boeat satoe sama laen, masing-masing poenja iboe soeda bisa tentoeken apa jang mengiket marika berdoea dan soeda poetoesken marika poenja peroentoengan.

Njonja Tiong Bie tinggalkan tetamoenja jang bakal djadi ia poenja besan sabentaran dan ketemoeken soeaminja, jang itoe waktoe masi repot, kerna maskipoen itoe waktoe soeda malem, masi sadja ada orang jang berlandja di tokonja. Dengen girang ia trima itoe kabar dari istrinja dan kamoedian hampirken iboe nja Hok dengen siapa ia bitjara bisik-bisik sambil tertawa.

Kira-kira djam sembilan makanan jang dipesen soeda dateng dan begitoelah Tiong Bie bersama istrinja laloeh oendang Hok dan iboenja boeat doedoek bersantap sama-sama. Tiong Bie doedoek di oedjoeng medja. Di seblah kanan dari ia ada doedoek ia poenja istri dan kamoedian Sien Nio, sedeng di seblah kiri ada doedoek iboenja Hok dan itoe orang moeda, jang djadl teroes doedoek berhadapan dengen Sien Nio.

Sesoedahnja doea tiga roepa makanan disadjiken, Tiong Bie lantes angkat bitjara. Dengen pendek ia toetoerken maksoednja itoe perdjamoean ketjil dan bilang:

„Kita adaken ini perdjamoean ketjil lantaran kita merasa girang jang Sien Nio soeda dapetken apa jang ia maksoedken berhoeboeng dengen pladjaran. Akoe kasi slamet pada kaoe, Sien Nio dan akoe harep jang pladjaran jang kaoe soeda dapet nanti membawa djoega kataedahannja seperti jang diharep dalem kaoe poenja pengidoepan. Dan pada kaoe Hok, akoe moesti hatoerken banjak trima kasi. Kaoe telah djadi akoe poenja penggawe, dan itoe waktoe akoe belon bisa hargaken kaoe poenja sikep, hingga akoe telah berlaloe kliroe dan sampe kasi kalepasan pada kaoe. Tapi sekarang akoe soeda taoe semöea; akoe soeda mengarti, jang kaoe telah menoentoet pengidoepan jang berat, jang tida nanti bisa dipikoel oleh sembarang orang. Dalam kaoe poenja melarat di itoe waktoe, kaoe toch tida loepaken pladjaran, malah sebaliknja kaoe giat sekali mentjari pladjaran, dan achirnja kaoe menang. Inilah ada satoe hal jang haroes diboeat kagoem. Lebih djaoeh kaoe soeda toendjoeken, jang kaoe bisa pisahken apa jang bener dari jang kliroe. Maka akoe merasa girang jang sekarang kaoe soeda madjoe bagitoe roepa, hingga membri kagirangan dan kasenangan pada kaoe poenja iboe. Kaoe telah toendjoeken, bahoea kaoe poenja iboe telah menaro kapertjaja'an boekan di tempat jang kliroe."

Sabentar-bentar moakanja Hok djadi berobah warnanja, kerna belon pernah ia denger janswat jang begitoe pandjang, apapoela jang menggenggam begitoe banjak poedjian boeat dirinja. Lantaran itoe djoega dengen soeara ampir tida kadengeran ia hatoerken banjak trima kasi. Maskipoen merasa sanget kikoek, toch lagi sekali ia membri slamet pada Sien Nio jang trima itoe pembrian slamet sambil bersenjoem, tapi itoe gadis poen sigra toendoek sampe ia poenja djanggoet mengenaken dadanja.

Sesoedahnja perdjamoean beres, Tiong Bie adjak si Hok mengobrol, ia tanja tentang itoe orang poenja pakerdja'an dan tentang ia poenja maksoed-maksoed lebih djaoeh.

Marika bitjara lama sekali dan dengen djoedojer itoe orang moeda toetoerken maksoed-maksoed apa jang ia kandoeng. Tiong Bie mendengerin dengen merasa senang, kerna dari pembitjara'an itoe, ia mendapet taoe, bahoea si Hok ada saorang jang giat mengedjer pengatahoean dan lebih djaoeh ada alim dan saderhana.

„Apa kaoe tida mempoenjai ingetan boeat menikah?"

Paras moekanja Hok djadi berobah merah.

„Akoe anggep dirikoe masi belon berharga boeat djadi satoe soeami, entjek." begitoe ia bilang. „Akoe kira tida banjak orang nanti soeka djadiken akoe mantoenja."

Tiong Bie manggoet-manggoet. la berpikir sabentar dan kamoedian menanja:

„Apa orang jang soeda kawin djoega boleh sekola di itoe sekola tinggi jang kape maksoedken?

„Akoe rasa tida halangan; di Europa poen banjak student jang soeda kawin.

Kombali entjek Tiong Bie manggoet-manggoet.

„Akoe harep besok sore djam toedjoeh kaoe dateng lagi di sini, Hok; kaoe poenja iboe poen moesti toeroet dateng. Akoe ada poenja satoe oeroesan jang akoe hendak roendingken dengan kaoe."

„Baek, entjek, besok sore akoe dateng lagi." kata si Hok.

Tida lama kamoedian itoe iboe dan anak brangkat poelang. Si Hok djadi merasa sedikit heran, meliat iboenja seperti orang jang girang sekali, la poen toeroet soeka hati meliat iboenja begitoe roepa, tapi tida dapet tebak apa jang mendjadi lantaran. Ia anggep sadja sang iboe poen toeroet bergirang jang Sien Nio soeda loeloes dalem oedjiannja.



VIII.

GANDJARANNJA.

„Iboe, besok kita moesti dateng lagi." kata si Hok Sâtelah sampe di roemahnja.

„Bener, entjim Tiong Bie tadi pesen wanti-wanti kita moesti dateng lagi besok sore. Ia bilang, kombali bakal dibikin satoe perdjamoean ketjil, tapi ia tida terangken ada perkara apa lagi."

„Aih brangkali besok kita aken dapet kabar Sien Nio bertoendangan."

Iboenja Hok tertawa.

„Kaoe tida bisa mendoega laen, itoe sadja jang kaoe pikirin, boleh djadi itoe gadis besok bakal bertoendangan, tapi akoe harep kaoe tida djadi dapet pengrasa'an menjesel."

Kombali itoe iboe jang baek tertawa.

Inilah, ada djadi hasilnja pembitjara'an antara iboenja Hok dan iboenja Sien Nio. Marika berdoea mempoenjai anggepan pasti, bahoea itoe doea orang sama laen, tapi belon mengarti betoel dan belon brani njatakon satoe pada laen. Marika anggep ada baek djikaloe marika „boeka matanja" itoe doea orang moeda dan telaii bermoefakat boeat kasi taoe pada Hok dan Sien Nio janq marika soeda dikasi bertoendangan satoe pada laen, di hari esoknja.

Dengen pengrasa'an jang tertjampoer Hok masoek dalem kamarnja. Apa jang ia aken menampak di hari esoknja. Kagirangan seperti baroesan atawa kamenjeselan.

Sebaliknja dari itoe, iboenja koetjoerken aer mata, aer mata kesedihan tapi djoega aer mata kagirangan. Ia bersoekoer pada Toehan jang maha Koeasa bahoea sekarang Hok soeda dikasi bertoendangan dengen satoe gadis jang ia penoedjoe betoel dan dengen tida sangsi-sangsi lagi tentoe pilih djadi mantoenja, djikaloe ia ada poenja kakoeatan. Sekarang dengen tida oetjapken satoe patah perkata'an ia dapetken itoe gadis sebagi mantoenja. la bergirang, kerna mengarti jang peroentoengannja si Hok sekarang soeda pasti. Itoe anak bakal mendjadi satoe orang jang aken kombaliken nama wanginja ia poenja familie. Tapi berbareng dengen itoe djoega ia djadi inget pada sang soeami jang sekarang soeda berada dalem koeboer dan tida bisa liat kabroentoengan jang bakal didapetken oleh sang poetra.

„Ach, djikaloe kaoe masi ada, lentoelah kaoe djoega aken merasa sanget girang di ini sa'at, dan akoe poenja kagirangan aken djadi berlipet ganda, begitoe itoe njonja toev/a berkata sendirian sambil sesegoekan. „Tapi sekarang kaoe soeda berada di tempat jang tentram. Akoe taoe jang kaoe tjinta pada kaoe poenja anak, dan apa jang sekarang akoe liat, akoe pertjaja djoega ada lantaran kaoe membantoe."

Di hari esoknja, seperti djoega marika ada mendapet doega'an jang di itoe hari marika moesti berada di roemahnja Sien Nio, Gwat Nio dan Liong Nio dateng boeat berdiam bebrapa hari lamanja. Marika poenja kedatengan sebetoelnja ada sanget tida terdoega, kerna marika tida mengasi kabar lebih doeloe.

Eentjek Tiong Bie dan istrinja tjoba tanja pada itoe doea gadis, apa brangkali marika poenja kedatengan ada berhoeboeng dengan pertoendangannja Sien Nio, tapi ternjata marika tjoema dateng boeat djalandjalan sadja. Marika sama sekali tida taoe telah terdjadi perobahan besar sekali dalem perhoeboengan antara Sien Nio dan „Si Dogol", hingga marika masi bisa bitjara dangen tjara menghina tentang dirinja itoe orang moada. Djoega marika tida liat, jang Sien Nio poenja paras djadi goerem, seperti orang tida senang waktoe mendenger marika poenja omongan jang tida enak boeat si Hok.

Tempo lontjeng soeda mengoataraken djam lima sore, antjek Tiong Bie prantah toetoep ia poenja toko dan kasi vrij pada penggawe-penggawenja, kerna ia bilang itoe hari ada satoe „hari basar" boeat ia. Sien Nio diprentah boeat berias dan toekar pakean baroe, prentah mana membikin itoe gadis sendiri djadi bengong, kerna ia tida bisa doega apa maksoadnja ia poenja ajah, sadeng iboenja, di waktoe di mintakan katarangan tjoema bilang:

„Toeroat sadja apa jang kaoe poenja ajah kata." Tempo djam anem soeda sampe bebrapa djongos dari satoe hotel besar bawa dateng roepa-roepa makanan jang ledzat dengen prabotan medja jang lengkep.

Apa brangkali Tiong Bie adaken poela itoe pesta boeat kasi slamet dateng pada Gwat Nio dan Liong Nio? Inilah tida bisa djadi, maskipoen itoe gadis sendiri brangkali ada mempoenjai pikiran begitoe.

Tempo djam toedjoeh ampir sampe, Tiong Bie prentah ia poenja chauffeur bawa autonja; ka mana itoelah ia tjoema bilang dengen soeara perlahan, hingga laan orang tida dapet denger.

Achirnja sampelah itoe djam jang penting sekali boeat dirinja Sien Nio. Dari autonja Tiong Bie ada toeroen si Hok bersama ia poenja iboe.

Itoe orang moeda sendiri djadi tertjengang waktoe itoe auto dateng samboet padanja di ia poenja roemah. Apa jang mendjadi sebab hingga ia dapetken itoe kahormatan begitoe besar? Boekankah doeloe ia tjoema djadi satoe koeli jang berderadjat paling ren dah dalem tokonja Tiong Bie. Dan sekarang? la disamboet dengen auto atas prentahnja itoe bekas madjikan. Bahoea Tiong Bie poenja anggepan tentang diri nja soeda berobah besar sekali, itoelah ia taoe, tapi jang ia bakal dapet itoe kahormatan, inilah soenggoeh-soenggoeh ia tida pernah impikan.

lboenja Hok poen djadi sedikit kaget waktoe itoe auto dateng, tapi ia sendiri tida merasa terheran-heran seperti ia poenja poetra.

Tempo si Hok iringkan iboenja masoek ka roeangan dalem, Sien Nio menjamboet pada marika.

Itoe orang toawa poera-poera tida taoe, apa jang bakal kedjadian di itoe malam, dan menanja pada itoe gadis:

„Ada pasta apa lagi ini malern, nona? Sampe akoe dan si Hok disamboet dengen auto. Soanggoeh satoe kahormatan besar sekali kita telah dapetken. Mana kaoe poenja iboe dan ajah? Akoe ingin lantas bertemoe dengen marika boeat hatoerken trima kasi."

Samentara itoe Gwat Nio dan Liong Nio kaloear dan marika tjoema manggoet sadja dengen tjara kakoe sekali. Si Hok, jang toch marika kenalin, marika tida tanja. S:en Nio jang tida bisa doega, apa sebabnja itoe doea gadis bisa ambil sikep begitoe roepa, lantes berkata: „Apa kaoe tida kenalin engko Hok?"

„Kenalin djoega, tapi ia banjak berobah." kata Liong Nio.

Gwat Nio tida bilang apa-apa.

Roepa-roepanja itoe doea gadis poenja pengrasa'an bentji pada si Hok masi tetep ada. Memang banjak orang djikaloe berboeat satoe kesalahan, sering kali maoe salahken laen orang, tida maoe tjari taoe, apa brangkali diri sendiri ada lebih bersalah. Begitoelah djoega dengen Gwat Nio. Itoe gadis masi djoega merasa gegetoen, jang itoe malem djoestroe ia dipergokin oleh si Hok, Apakah brangkali ia poenja sikep itoe waktoe pada itoe lelaki moeda jang djadi ia poenja penganter tjoema- poera-poera sadja, dan ia poenja bertreak minta toeloengan poen tjoema satoe moeslihat belaka?

Tida lama kamoedian entjek dan entjim Tiong Bie poen soeda kaloear. Dengen tjara jang manis dan goembira itoe laki istri samboet kedatengannja si Hok bersama iboenja, dan marika sigra djoega dianter ka roeangan dalem, dan dipersilahken doedoek hadepin medja jang soeda dirias bagoes.

Tiong Bie laloeh panggil Sien Nio dan minta itoe gadis doedoek di seblah kiri dari ia poenja iboe jang oedoek deket semoeanja, sedeng iboenja Hok dan itoe orang moeda berdoedoek di seblah kanan. Gwat Nio dan Liong Nio poen dioendang boeat toeroet doedoek bersantap.

Doea djongos jang melajanin marika djadi repot itoe waktoe. Dengen girang marika makan minoem, sampe achirnja njonja Tiong Bie berkata:

„Anak-anak moeda, apakah kaoe taoe di ini malem kita bikin ini perajahan ketjil lantaran apa?"

Si Hok dan Sien Nio diam sadja, kerna betoel-betoel marika tida taoe dan djoega tida bisa mendoega, tapi Gwat Nio jang meletik lantes berkata:

„Brangkali boeat hormatken akoe dan Liong Nio, jang soeda lama tida dateng ka mari."

„Itoe betoel," kata Tiong Bie, „tapi teroetama ada lah ini malem akoe aken tetepken pertoendangannja Sien Nio."

Itoe gadis djadi bengong dan hatinja berdebar keras. Si Hok poen djadi kaget, tapi sekarang ia tida dapetken itoe pengrasa'an menjesel. Ia mempoenjai anggepan, bahoea djikaloe itoe perajahan betoel ada boeat tetepken toendangannja Sien Nio, tentoelah dirinja jang beroentoeng, kerna djikaloe Sien Nio dikasi bertoendangan dengen laen orang, nistjaja itoe lelaki poen bakal berada di itoe tempat, sama ia, si Hok, djadi orang lelaki satoe-satoenja jang diminta boeat hadiirken itoe perdjamoean ketjil?

„Akoe liat, dan kaoe poenja iboe poen telah njataken. Sien Nio," begitoe Tiong Bie berkata poela, „bahoea kaoe ada akoer sekali dengen Hok. Ia ada kaoe poenja temen sekola, ia telah membantoe banjak, seperti kaoe sendiri sering bilang padakoe, hingga kaoe loeloes dengen gampang dalem kaoe poenja oedjian. Akoe telah liat, bahoea Hok ada saorang moeda jang mempoenjai kakerasan hati, hingga dengen terdjanq segala roepa rintangan, ia soeda dapetken nnaksoednja. Akoe bilang separo, kerna ia mempoenjai maksoed lebih tinggi lagi. Ia ingin sekola lebih djaoeh, lebih tinggi, dan achirnja tentoelah itoe semoea poen bisa terdapet. Tapi, dalem pengidoepannja sesoeatoe orang lelaki, perloe djoega ada saorang prempoean boekan boeat djadi satoe halangan, tapi djadi satoe pembantoe. Satoe prempoean, satoe istri jang bisa membantoe soeaminja, aken membikin sang soeami rasaken pakerdja'an jang paling berat ada enteng sekali; satoe istri jang berboedi nanti djadi pengandjoer di waktoe sang soeami merasa lelah, satoe penghiboer di waktoe ia poenja soeami mendapet kadoeka'an. Akoe kira, Sien, kaoe nanti soeka djadi satoe istri jang begitoe di dampingnja hiok, dan kaoe, Hok, akoe kira soeka djadi akoe poenja mantoe, boekan? Boeat membri katerangan lebih djaoeh akoe rasa tida perloe, sedeng kaoe poenja iboe. Hok, soeda moefakat dengen ini pertoendangan. Maka, anak-anak, djikaloe kaoe merasa setoedjoe dengen poetoesan jang telah diambil oleh kaoe poenja orang-orang toewa, akoe silahken kaoe berdoea berbangkit dan kasi tangan satoe pada laen."

Si Hok poenja moeka djadi merah seperti barah, sedeng Sien Nio poen tida berbeda. Tapi satelah marika denger perminta'annja Tiong Bie jang paling blakang, dengen tida sangsi-sangsi lagi marika berbangkit dan berbareng angsoerken tangan hingga berdjabatan. Tiong Bie tepok tangan dan tertawa.

„Belon pernah saoemoer idoepkoe akoe merasa begini senang!" begitoe ia berkata. „Mari kita minoem lagi."

Djongos toeangin anggoer di masing-masing poenja glas, tapi tjoema Tiong Bie sadja jang minoem sampe kering, kerna jang laen tida biasa minoem minoeman begitoe.

Marika landjoetken perdjamoean dengen goembira; tjoema Gwat Nio dan Liong Nie jang tida bisa toeroet itoe kagoembira'an, malah marika tida kasi slamet pada itoe sepasang merpati, jang baroe sadja bertoendangan. Hok sendiri tida dapet pengrasa'an laen lantaran itoe, tapi Sien Nio merasa koerang senang pada itoe doea soedara misan jang ambil sikep begi toe roepa. Maski poen merasa bentji atawa apa djoega, toch marika boleh tida oesa begitoe tida taoe adat.

Tida lama kamoedian perdjamoean berachir. Tiong Bie adjak si Hok doedoek di roeangan depan, sedeng Sien Nio laloeh temenin iboenja dan ia poenja bakal mertoewa. Itoe gadis memang merasa soeka sekali pada itoe orang toewa, maka di itoe waktoe ia djadi tida maloe-maloe lagi boeat toendjoeken ia poenja rasa sajang. la lantas balik memanggil mama, hal mana membikin iboenja Hok djadi sanget girang.

Itoelah adanja gandjaran jang si Hok dapet trima boeat ia poenja kebaktian dan teroetama kaoeletan hati! la sekarang dikasi bertoendangan dengen poetrinja saorang hartawan, terpladjar baek, tjantik, manis boedi, dan teroetama ada tjintaken padanja; pendeknja sifat-sifat jang bisa diharep berada pada satoe istri. Hok bakal dapetken dalem dirinja Sien Nio.

„Akoe bilang banjak trima kasi, jang kaoe dan entjim menaro kapertjaja an begitoe besar padakoe, kata Hok, „dan apa djoega jang aken terdjadi, akoe nanti tjoba sabisanja boeat bikin Sien Nio djadi beroentoeng."

„Itoelah djoega memang djadi kita poenja pengharepan, Hok! Kita tjoema poenja satoe anak, jaitoe Sien Nio dan akoe merasa girang, jang akoe dapetken kaoe, dengen siapa akoe rasa dan harep ia aken bisa hidoep beroen+oeng sampe di hari toewa. Tapi soedalah, ki+a djangan terlaloe banjak pake atoeran, jang terlaloe melibet-libet. Akoe maoe kasi taoe pada kaoe, akoe ingin salekasnja kaoe menikah."

„Akoe menoeroet sadja kaoe poenja kainginan." kata Hok.

„Baeklah, akoe nanti soeroe orang tjari hari jang baek; akoe kira itoe pernikahan bakal dibikin lagi tiga boelan, apa kaoe setoedjoe?"

Si Hok manggoet.

„Akoe sebetoelnja koeatir kaoe tida maoe menoeroet berhoeboeng dengen kaoe poenja pladjaran, seperti jang itoe hari kaoe ada bitjara dengen akoe."

„Tapi pernikahan tida ada halangan boeat akoe landjoetken pladjaran, entjek, tapi akoe koeatir, akoe moesti lepaskan itoe maksoed. Djikaloe akoe soeda mempoenjai Sien Nio, akoe moesti bekerdja djoega lebih keras, kerna sekarang boekan tjoema doea, tapi tiga moeloet jang meminta akoe poenja tenaga."

„Ha! Ha!" begitoe Tiong Bie tertawa dan tepok poendak bakal mantoenja. „Itoelah akoe soeka, sebagi orang dagang akoe soeka denger orang moeda bitjara tentang bekerdja lebih keras. Tapi apa kaoe kira akoe aken teroes idzinken akoe poenja mantoe djadi orang poenja koeli? Tida, kaoe kliroe doega, Hok. Akoe ingin kaoe berada di dampingkoe di waktoe kaoe poenja tempo senggang, dan kaoe boleh landjoetken kaoe poenja pladjaran. Boekan di sini djoega ada sekola tinggi?"

Si Hok kombali hatoerken trima kasi pada itoe bakal mèrtoewa jang ternjata soeka boeat membantoe padanja boeat dapetken maksoednja jang teroetame. Tapi dengen lantes ia tambahken, bahoea apa jang Tiong Bie baroesan bilang, sebetoeinja ia merasa berat sekali boeat trima.

„Tentoe kaoe poenja iboe jang mendjadi halangan boeat kaoe trima akoe poenja bantoean.” kata Tiong Bie jang tida kasi Hok kasempetan boeat bitjara terlaloe pandjang. „Itoe djoega akoe soeda pikir. Akoe tida minta kaoe tinggal bersama-sama akoe di sini. Akoe taoe, itoe tida bisa, karna sama siapa kaoe poenja iboe moesti berdiam. Kaoe aken beroemah-roemah sendiri dan Sien Nio aken ikoet kaoe boeat rawat djoega ia poenja mertoewa. Tjoema kaoe, djikaloe soeda poelang sekola dan tida oesa oeroes pladjaran, akoe harep kaoe nanti bekerdja di sini, bantoe padakoe, samentara oeroesan roemah tangga akoe tanggoeng semoeanja."

Sekarang si Hok tida bisa madjoeken bantahan apaapa lagi dan boeat katiga kalinja dalem tempo satoe stengah diam ia hatoerken trima kasi pada Tiong Bie.

Sesoedahnja beres itoe permoefakatan, Tiong Bie silahken Hok ketemoeken toendangannja, brangkali ia hendak bitjara apa-apa, tapi si Hok merasa maloe dan bilang brangkali Sien Nio sendiri aken merasa kaberatan, hingga Tiong Bie jang kagirangan dapetken itoe mantoe jang ia penoedjoe betoel, panggil Sien Nio dan kasi itoe doea orang moeda bitjara dalem itoe roeangan.

Si Hok sekarang soeda dapetken apa jang ia maksoedken. la poenja pengidoepan di dampingnja Sien Nio jang manis, boleh tida oesa ditoetoerken lagi begimana beroentoengnja. Sekarang marika mengadepin pengidoepan dengen hati besar; marika tjoema haroes djaga agar itoe pengidoepan jang gilang goemilang tida djadi tertoetoep awan gelap lantaran kesalahan sendiri, dan bisa dipertjaja marika ada mempoenjai sifat-sifat jang koeat boeat lawan geloembang pengidoepan dalenn mana marika moelai berladjar.

Sampe disini penoelis toetoep ini hikajat pendek tentang tergandjarnja kaoeletan dan kebaktian.

T A M A T .







Lain boelan moeat

TOEAN NJOO CHEONG SING

P O E N J A

„Balas Membalas”



TOEAN ONG PING LOK

P O E N J A

„LAGOE DARI TOEDJOE SORGA“.

Sebab halangan, nanti disoesoelken lain nummer. Harep pembatja tida ketjil hati.





KENAPA SANGSI?

Pemandengan natuur jang inda. menarik pikiran goembira! Pertjitakan jang radjien memoeasken pemake dan penerima.

Minta harga boeat keperloean toean poenja pertjitakan. Halaman:Gandjaran jang pantes.pdf/86 Halaman:Gandjaran jang pantes.pdf/87

EXTRA PAGINA

Moeat toelisan dari:

N. N., Semarang.

Mats, Batavia.

Liem Tiat Sien, Modjosari.



Orang „GILA" dalem kreta api.

0leh:

N. N. SEMARANG.



DIDALEM Coupê klasse l kliatan ada doedoek doea orang sadja. Itoe ada njonja Janser jang satoe lagi ada sa'orang lelaki jang ia tida kenal.

Koenjoeng-koenjoeng itoe toean menanjah denqen hormat:

„Ma'af njonja, njonja kata poekoel brapa kita sampe di Noordpool?"

„. . . . . . Noordpool, toean kata?" itoe njonja tanjah dengen heran.

„Ja, saia tanjah Noordpool. Saia kira soeda ampir sampe. Liat itoe lapang-lapangan ys jang dingin hawanja. Idzinken saia toetoep ini djendela, njonja? Dalem ini Coupé hawanja sanget panas."

Njonja Jansen mengerti ia sekarang berhadepan sama satoe orang gila, djadi ia pikir lebih baek tida membanta apa-apa.

„Kaloe toean merasa dingin boleh djoega toear> toetoep ini djendela." djawabnja.

„Trima kasi, njonja. Dan kebetoelan sekali saia ada membawa satoe mantel tebel. Djika kita nanti sampe di Spitsbergen (deket Noordpool), saia kemoelken ini mantel diatas kita poenja kaki. Njonja, saia takoet ini trein terlaloe berbahaja djalannja."

Sabenernja itoe kreta api djalannja terlaloe pelahan sampe njonja Janssn rasa djengkel, dan lebih djengkel lagi dihadepannja sekarang ada doedoek orang gila.

„Saia harep njonja djangan ambil marah, saia aken batja boekoe," kata poelah itoe toean. „Saia dapet prenta dari negri boeat atoer satoe pakerdja‘an penting, kaloe kebetoelan saia nanti bisa kaja besar.”

„Oh, Ja!"

„Ja, njonja, satoe pakerdja'an jang penting sekali. Itoe pakerdja'an dibilang gampang tapi sedikit soeker; dibilang soeker tapi gampang."

„Tapi saia pertjaja, bagi toean itoe pakerdja’an tentoe gampang," djawab itoe njonja dengen sakenanja.

„Harep sadja begitoe. Oh, njonja manis, kau ada baek sekali. Tapi, njonja, apa kau kira saia ada manoesia biasa? Oh, boekan, saia sabetoelnja ada satoe setan."

„Tapi, apa toch toean poenja pakerdja’an?“ tanjah itoe njonja.

„Soedalah djangan banjak tanjah. Sabenernja saia tida boleh bilang apa-apa sabelonnja perkaranja djadi oficieel. Apa saia boleh teroesken batja saia poenja boekoe, njonja manis?"

Sepoeloeh menit liwat, mendadak itoe kreta api brenti.

Itoe toean, Si Gila, kloearken kepalanja didjendela dan tanjah:

„Kenapa ini trein brenti ditengah lapang, sedeng saia nanti malem soeda moesti sampe di Noordpool? . . . . . . . . . Oooo! saia mengerti sekarang apa sebabnja ini trein brenti, tentoe kaberatan moeatan!"

„Tida bisa djadi," kata itoe njonja sembari liat dalem itoe Coupé jang tjoema dimoeatin oleh doea orang sadja, sedeng lain-lain Coupé kosong. „Ja, njonja, tida salah lagi, tentoe kaberatan moeatan," kata poelah itoe toean. „Kita moesti entengin sedikit. Tapi bagimana? Toenggoe sabentar, njonja ... O, ja, ini boekoe berat sekali. Saia boleh lennpar sadja kaloear." sembari berkata begitoe ia lantas lempar boekoenja diatas rail, dan itoe sa'at locomotive moelai menarik lagi. „Liat, njonja, anak ketjil toch moesti mengerti."

Belon berdjalan lima menit, itoe trein kombali mogok.

„Masih kaberatan!" Treak si gila. „Apa lagi jang saia bisa lempar kaloear?" ia lantas meliat kanan-kiri. „Saia tida liat satoe apa! Apa saia poenja koffer moesti diboewang? Oh, itoe tida bisa djadi, sebab saia perloe sama itoe barang."

„Saia poenja koffer djoega," kata njonja Jansen dengen takoet.

„Barang-barang jang tida perloe dipake moesti di lempar kaloear," itoe toean kata poelah. „Ha! saia liat ......... Itoe Knop, njonja liat, itoe tida dipake." Sama satoe tjatoet jang dibawa didalem kantong, lantas dibikin moetoes itoe knop dari noodrem dan lantas dilempar kaloear. Kreta api masih tida bisa djalan.

„Ach, masih tida bisa! Saia bilang, biar bagimana ini moeatan moesti dientengin. Saia poenja toengket? Boleh, kaloe moesti, tapi ini toengket enteng sekali ... Tapi, oh, saia taoe lebih baek. Njonja poenja spatoe sadja!"

„Saia ........."

„Ja, njonja poenja spatoe! Dan lekas!"

Si Gila bertreak dengen mengantjem sampe njonja Jansen djadi kaget, seantero badannja djadi goemeteran. Dengen tabahken hati ia tjoba berkata. „Oh, kom, saia poenja spatoe ioch djoega entenq sekali?"

„Apa??? Lebih dari satoe kilo, njonja, dan itoe balon direken talinja."

„Bagimana nanti saia moesti djalan?"

„Tida perdoeli! Kaloe trein djalan njonja traoesah djalan. Lekas tjopot spatoe itoe. Saia tida ada tempo lagi."

„Toean koq aneh sekali!"

„Apaaaa??? Aneh?? Saia soeda lempar boekoe saia jang berharga. Saia poenja toengket djoega bakal kalempar kaloear. Dan sekarang saia minta njonja lempar njonja poenja spatoe. Ini perkara mati-matian, njonja mengerti?! Maoe mati atawa hidoep?"

Dengen tangan welwellan njonja Jansen boeka spatoenja. Si Gila ambil itoe spatoe dan lempar kaloear. Tapi kreta api masih diam sadja seperti dilijm sama railnja. Si Gila lebih lama lebih bingoeng, berdjalan wira-wiri seperti binatang boeas jang kelaparan. Sabentar-bentar ia tempelken idoengnja dikatja djendela.

Saking takoetnja njonja Jansen maoe toeroen dari trein, tapi baroesan itoe njonja berdiri, kreta api moelai djalan lagi, tapi pelahan sekali.

„Kapan teroes begini, kapan kita bisa sampe?” kata poelah itoe toean dengen gigi djangkaroetan. „Kita moesti lantas ambil poetoesan. Njonja apa saia?”

„Apa jang toean maoe maksoedken?" tanjah itoe njonja.

„Njonja apa saia moesti toeroen .......... He! toenggoe sebentar. Itoe njonja poenja tasch ketjil“

„Tasch apa?"

„Djangan bodo! itoe tasch ketjil ada njonja poenja Dan itoe barang moesti diboewang, boleh djadi ini kreta nanti bisa djalan ladjoe."

Njonja Jansen pegang taschnja jang terisi oewang f 15.000.— dangen kentjeng. Itoe oewang ia bawa dari roemah boeat distort disalah satoe bank di Amsterdam. Si Gila reboet tasch itoe dengen boeas, dan sasoedanja kena,ia lantas lempar dimana djendela. Pintoe diboeka ia lantas berlompat toeroen, sedeng trein djalan lagi dengen keras.

Njonja Jansen jang tida brani berlompat toeroen tjoema bisa bertreak „toeloeng", tapi pertjoema, sebab kreta api tida ada penoempang lain, ketambahan soeara roda dan locomotief bikin itoe soeara treakan tida kadengeran sama sekali.

Zonder pertoeloengan njonja Jansen tjoema bisa liatin bagimana itoe ...... bangsat besar soeda ambil itoe tasch sembari ketawa dan mengilang dalem groemboelan poehoen-poehoen.

Itoelah ada pakerdja'an jang itoe bangsat namaken: „dibilang gampang, tapi sedikit soeker, di bilang soeker tapi gampang."



Tjara Melamar model baroe!

Oleh: MATS, — Batavia.



JOHN sedeng doedoek di medja toelisnja. Ia tarik naik itoe koelit di djidat, dan dengen sorot jang penoeh sanna kaheranan ia awasin sepotong telegram jang berada di tangannja:

„Kau soeka mendjadi akoepoenja istri?“

John.

Ini ada tjoekoep djinaka, dan lebih djinaka dari ini, John beion pernah ngalamken. Itoe telegram ada boeat adresnja nona Gretha, sedeng si pengirimnja adalah ia sendiri!

Lebih dari satoe taoen lamanja John ada tjintaken dirinja nona Gretha dengen diam-diam, dan sedari anem boelan paling blakang ia tjoba koempoelken antero kebraniannja boeat njataken itoe perasahan dari soearanja sang hati.

Tapi, sabelonnja ini terdjadi, ia telah dibikin oleh datengnja itoe formulier koening jang tersobek djadi doea, di dalemnja satoe enveloppe dengen zonder katerangan soeatoe apa.

John mengerti bahoea itoe telegram pasti terkirim dari nona Gretha, jang baroesan ia dapet trinna dari oppas-post. Itoe sobekan djadi doea potong, ada mengoendjoek bahoea ia tentoe mendjadi goesar waktoe membatja boenjinja itoe telegram, dan kamoedian masoeken dalem satoe enveloppe dan kirim itoe pada itoe djedjaka dengen apa seperti ia maoe njataken, jang John boleh trima kombali itoe telegram jang tida sopan. Tapi John jang tida taoe dari oeroesannja itoe telegram, telah merasa bahoea iapoenja penghidoepan soeda diroesaken oleh satoe leloetjon dari saiah-satoe toekang membanjol!

Permoela ia pikir itoe ada perkara gampang, kerna ia lantas bisa taoe pada nona Gretha jang ia ada tida bersalah. Tapi, satelah 3 kali beroentoen ia samboeng telefoon dengen saben-saben boedjang kasi taoe bahoea nonanja tida bisa bitjara padanja, ia moelain brasa bagimana itoe leloetjon bakal bisa membawa ekor jang tida enak.

Brapa djam ia telah kerdjain sang otak dengen berat, hingga achirnja ia soeda batalken itoe niatan aken toelis soerat pada nona Gretha boeat beber doedoeknja hal jang bener, kerna ia anggep itoe ada tida begitoe terang.

Itoe ada djam tiga lohor. Dan 20 menute kamoedian ia soeda berada di roemahnja Gretha, tapi 40 menute ia moesti menoenggoe sabelonnja ia bisa djoempahin dirinja itoe nona.

Dari sikepnja, John lantas bisa menaksir, bahoea itoe nona soeda paksaken dirinja boeat samboet ia poenja koendjoengan.

„Ada kaperloean apakah kau dateng kemari?" itoe gadis menanjah dengen soeara kakoe. Dan ini soeda tjoekoep bikin John djadi bingoeng.

„Kerna akoe anggep ini ada djalan paling ringkes," itoe anak moeda mendjawab dengen merendah.

„Kau toch telah trima kombali itoe telegram?" kata poelah si nona.

„Betoel."

„Dan kenapa kau moesti dateng lagi ka-sini?" dengen soeara adem.

„Akoe kira," demikianlah John menjaoet seraja tjoeba pandeng itoe paras jang kaliatan lebih boto dari sari-sarinja; „Akoe boleh kasiken kau sedikit katerangan." Nona Gretha mengingser dari tempat doedoeknja.

„Djadi kau kira jang itoe ada perloe boeat di terangken poelah di sini? Akoe pernah batja lamaran sematjem itoe, tapi akoe tida njana jang kau, satoe lelaki jang akoe anggep ada moelia, bisa lakoeken itoe permainan jang menjolok mata boeat dirinja satoe gadis jang terhormat."

John poenja moeka djadi seperti kepiting baroe direboes.

„Tetapi, ......“ kata John dengen goegoep, „kau roepanja belon terang sama doedoeknja perkara ......“

„Akoe mengerti kaupoenja maksoed,” memotong itoe nona. „Dan akoe mengerti djoega jang kau tida bernjali boeat oetaraken kaupoenja tjinta padakoe dengen moeloet, maka boeat gampangnja kau ambil sadja itoe tjara, boekankah begitoe? Satoe djalan jang mengoendjoeken bahoea kau tida mempoenjai ketabahan tjoekoep."

„Tapi ......“ dan iapoenja moeka djadi lebih merah dari tadi. „Akoe tida pernah kirim itoe sematjem telegram. Kau moesti tjoba maoe pertjaja, Gretha, jang akoe ada bitjara djoedjoer."

„Well Kaloe begitoe brangkali kau maoe bilang, jang kau hendak ambil akoe boeat djadi kaupoenja istri, tapi dengen satoe djalan jang tida satoeloesnja hati?"

„Boekan, ...... boekan," John bilang dengen satoe roman jang njataken ia lebih banjak poetoes harepan.

„Akoe soeda pikir sampe mateng tentang kau, tapi sampe sabegitoe djaoe belon mampoe njataken itoe padamoe." „Artinja kau soeda sedia boeat bitjara teroes-terang padakoe, tapi toch kau tida kerdjaken. Apakah kau tida bisa bitjara lebih djelas, John?" kata nona Gretha sambil angkat iapoenja mata.

„Baek, akoe maoe toetoerken padamoe doedoeknja hal jang bener," saoet ia dangen lagoe soeara lebih tetap dan saben-saban telen-telen iapoenja loeda. „Itoe telegram seperti tadi akoe telah bilang, boekan ada akoe jang kirim; kendati begitoe toch akoe ada merasa begitoa setoedjoe sama boenjinja. Oh, Gretha, kau brangkali tida taoe jang akoe sabetoelnja soeda tjintaken kau sedari akoe pertama kali katemoe. Tapi, berboalan-boelan akoe mendjadi „boelannja-kagagalan", kerna Allah selama itoe belon tjoba kirimin akoe sepotong kebranian dari hati-ajam."

Gretha tertawa manis.

„Oh ...... John," ia berbisik, seperti djoega itoe ada boeat marika berdoea. ,,Djikaloe betoel kau menjinta padakoe ......"

„Kau djangan sangsi, Gretha, sebab akoe menjinta kau dangen antero soekma," John menjamboeng sembari berbisik djoega.

„Kaloe begitoe," meneroesken poelah itoe nona, „telegram sematjam itoe adalah lebih baek dari pada tida ada sama sekali ......"

„Akoe ...... akoe ......“ menjaoat itoe djedjaka dangen sember.

Liriknja Gratha jang tadjemnja bisa di'ibaratken sebagi piso tjoekoar, talah manjamber hatinja John, hingga ia djadi boangkam dangen sakoenjoeng-koenjoeng kendati brapa riboeh perkatahan tersedia di oadjoeng bibirnja.

Itoe lirikan jang berarti „akoe-poen-tjinta-kau" bikin John djadi kagirangan boekan main. la sigra dapat kenjatahan, bahoea itoe tempo-bagoes, jang ia soeda lama sekali impihken, sekarang gapein ia.

Brapa seconde blakangan, kita liat John soeda rangkoel dirinja Gretha jang njata tinggal manda sadja.

Achirnja, itoe telegram jang John pertama pikir bakal bisa mengasih kasoedahan getir, telah membawa ka-satoe tempat dari kagirangan dan kaberoentoengan jang tida terhingga.

Di dalem moesin semi, di atasnja satoe kreta-api, orang menampak John dan Gretha lagi bikin iapoenja honeymoon.

Sembari bersenjoem John bisikin istrinja: „Brangkali Toehan jang maha moelia soeda kirim itoe telegram boeat kau, istrikoe jang manis.”

Gretha memanggoet seraja oempetken satoe meseman, dan berbareng itoe toendoeken iapoenja kepala, dari mana orang bisa mengintip iapoenja paras jang brobah djadi merah dengen pelahan lantaran kemaloean.

„Boleh djadi sekali," achirnja ia mendjawab doega dengen soeara pelahan.

Sampe di itoe koetika Gretha masih belon mendoesin, bahoea sang soeami sabenernja telah mengatahoein iapoenja resia. Oleh kerna John telah beroentoeng bisa boedjoek pada Directeur dari postkantoor boeat hoendjoeken ia liat itoe origineel formulier dan itoe telegram jang ia tida pernah kirim, tapi soeda membawa iaorang ngalamken itoe kaberkahan. Tida bisa dibilang, brapa terprandjatnja John poenja hati, koetika ia bermoela kenalin toelisan istrinja jang tertjipta di atasnja itoe origineel telegram formulier!

Demikianlah, itoe pepata jang membilang: „kapan djodo masa kamana parannja," sekarang berboekti kabenerannja!



„MANDJOER”

Awas! Djangan kena barang tiroean!!

LELOETJOEN

Oleh:

LIEM TIAT SIEN, MODJOSARI



TAKOET SAMA CAMERA.

— Hai, Katjoeng! berdiri disitoe, ja, akoe maoe ambil portret'moe."

— „Tiiiiidaaaaa! toeeeeaaaan! Akoe nanti mati!!!"



DJANGAN MODEL RACE

— „Kaloe kau beli speda, djangan soeka beli janq model Race.".

— „Kenapa?"

— „Sebab kaloe kau toenggang terlaloe boengkoek boeat pegang stuurnja, nanti disangka liat ...... pentisnja nona-nona model penoetoep taoen 1930.



TIROE-TIROE SAMSOM

— „Kenapa kau poenja djenggot dan ramboet begitoe mesoem tida pergi potong?"

— „Akoe kwatir, kakoeatan'koe nanti djadi moesna."



MODERN.

— „Kaloe ada orang meninggal kita moesti ketawa seperti istrinja Hing-san telah berbceat; ia ketawa waktoe soeaminja mati, sebab ia kata soeaminja soeda terbebas dari ini goda'an doenia."

— „Apa jang akos taoe boekan lantaran itoe. la lietawa bakal bisa kawin sama katjinta'an lama."



TIDA TAGE DIRI.

— „Hi,hi, hi! kaloe kau ketawa seperti Singkek," kata satoe makaupo pada sang baba.

— „Eh, dan kau sendiri ada ...... blanda?"



ADIL.

— Si 'nkong poekoel tjoetjoe, si papa tida seneng hati, maka ia lantas poekoelin diri sendiri.

— 'Nkong tanjah: „Hei, apa kau gila poekoelin diri sendiri?"

— „Akoe tida gila, tapi kau jang edan, kau boleh poekoelin anak'koe, kenapa ,akoe tida boleh poekoelin anak'moe?"



DJIN.

— „Kau kasi nama apa pada anak'moe jang baroe lahir kemaren?"

— Akoe kasi nama 'D]in'. Kau taoe itoe perkata'an dalem bahasa T. H. artinja apa?"

— „Akoe tida taoe, tapi kaloe bahasa melajoe arti nja: Setan, Gondoroewo, Momok, Wewe-gombel dan Memedi."



FIRTER

— „Kenapa moeka'moe djadi bendjol semoea, Liang?"

— Bekas dipentoeng boeaja tadi malem.

— „Ha, kau bodo! kenapa waktoe marika mendatengin kau tida toetoep mata'moe dengen setangan, agar kau tida kaliatan marika dan marika djoega tida kaliatan kau?"

— „Ja, ja, lainkali akoe nanti berboeat begitoe."



BOEKAN KALI SOENGI

— „Saben-saben akoe dateng kemari selaloe dapetken kau abis mandi, sabetoelnja sahari kau mandi brapa kali?"

— „Selaloe mandi di Kali Mas, sebab ini kali jang paling deket."



MASIH NGANTOEK.

— „Kau sergep sekali. Ada oeroesan apa begini pagi kau soeda bangoen?" — „Akoe maoe tidoer lagi."



TAOE GELAGAT.

— Auto Fordnja Kinadjong mogok, ia minta satoe paman boeat toeloeng soeroengken dan berdjandii aken dikasi persen oewang.

— „Persenan lebih doeloe baroe akoe maoe soeroengken," kata itoe paman.



BOO-HWAT.

— „Diantara Alphabet A. B. C. letter apa jang paling tengah?" — „Ada doea letter, jaitoe M. sama N." — „Salah! jaitoe letter B jang paling tengah dari A. B. C."



JA MANDJOER.

— „Obat apa jang paling mandjoer? Dibawa mandjoer, dikantongin mandjoer dibawa tidoer djoega mandjoer. Apa dan?"

— „Ja ...... Mandjoer!"



S0EDARANJA.

— „'Ntjik, apa disini ada djoeal spiritus?"

— „Menjesel, tida ada neef. Saia tjoema ada arak api."



MANA JANS LEBIH BANJAK ...... TJIOEMAN.

— „Lioe, brapa kali akoe melarang kau djangan soeka baija Romance, sebab disitoe banjak perkara tjioem-tjioeman."

— „Tapi kenapa kau boleh akoe nonton bioscope sedeng disitoe perkara tjioeman terlaloe menjolok mata?"



BELAKEN DIRL

— „Hei, Tjoeng, kau saben hari angkat gewichten, train dumbell, tapi kenapa peres pakean aernja masih berketes-ketes?"

— „Sebab kaloe akoe peres terlaloe koeat, akoe kwatir djadi robek semoea."



TEKA-TEKI.

— „Dibilang hidoep tapi tida bernjawa; dibilang djalan tapi tida pergi dari tempatnja, dan kaloe mati bisa hidoep poelah. Kau bade, apa itoe, tapi kaloe mendjawab tida boleh boeka soeara."

— A Pong dengen kalm toedingken tangannja disatoe podjok tembok jang ada tergantoeng satoe ...... Lontjeng.



NABl JESUS.

— Djoestroe si bini lagi sembajang sama Nabi Jesus, kinadjong panggil ianja beroelang-oelang. Sa telah abis sembajang si bini marah keras: „Hotze! apa kau tida taoe kaloe akoe masih sembajang?"

– „Eh, eh! akoe panggil kau tjoenna 2 —3 kali sadja kau soeda marah, sebaliknja kau panggil Nabi Jesus sampe riboeankali, kenapa ia tida goesar seperti kau tadi?"



TERLALOE „PINTER"

— Kinadjong mematjoel disawahnja, sang istri kaokin ia boeat poelang dahar. Kinadjong lantas mendjawab dengen sakeras-kerasnja: „Toenggoe sabentar, akoe maoe semboeniken ini patjoel dibawah ini roempoet lebih doeloe." Kapan ia soeda poelang, istrinja menjomel: „Goblok, semboeniken barang gembargembor begitoe keras, apa tida bikin lain orang djadi taoe tempatnja? Ajoo, lekas kombali ambil.

— Kinadjong pergi dan balik lagi dengen berbisik dikoeping istrinja: „Betoel itoe patjoel soeda ilang."



RAMALKEN DIRI.

— Sinshe Kwamia kesasar djalanan, ia lantas tanjah pada satoe anak, dan itoe anak lantas mendjawab: „Kau bisa ramalken perdjalanannja lain orang, kenapa kau sendiri kesasar?”



TIDA TAOE DIRI.

– 'Nko: „Saben-saben akoe liat kau menonton bioscope. Akoe liat sepoeloe kali dan sembilan kali akoe katomoe kau, kau betoel tida taoe sajang doeit.“

— Ade: „Akoe lebih sajang doeit, sebab akoe mosih sembilan belon sepoeloehkali.“



PENOEROET PESENAN.

— Papie terkenal sebagi djago bacarat. Mamie soeroe Belentjong papak ianja di'itoe kandang bacarat. Belentjong lantas kata: „Papie, mamie minta kau poelang sekarang."

— „Hsssh! kemari, akoe kasi kau persen sebenggol, dan bilang sama mamie jang papie tida ada disini."

— Belentjong kasi taoe pada mamienja: „Mamie, papie tadi soeroe saia bilangin kau jang papie tida ada disitoe."



„SAIA TJINTA DJERANGKONG."

— Papa djaga sang anak dengen keras agar tida soeka sama „konde litjin" alias prempoean. Kaloe djoestroe katemoe atawa berpapasan, ia lantas bilang „Djangan tengok padanja; dia itoe djerangkong."

— Satoe hari marika distraat berpapasan sama satoe miss, itoe anak lantas tanjah: „Pa, itoe namanja apa?"

— Papa: „Hush, djangan toeding-toeding, itoe namanja djerangkong."

— Tapi, pa, oewee koq seneng sama itoe djerang kong!"



BLADJAR KASI NASEHAT.

— A Mok, toekang mindring, satoe hari ia koelilinq ka desa dimana Blentjong ada tinggal; ia katemoeken satoe roemah jang orangnja semoea menangis, ia lantas menanjah dan jang ditanjah lantas mendjawab: „Kita kematian satoe sampi, hingga sekarang tida ada jang diboeat meloekoe sawah kita."

— A Mok lantas nasehatken: „Djangan nangis, itoe tra goena, potong sadja itoe bangke dan djoeal dagingnja, pendapetannja kauorang bisa beliken lagi satoe sampi ketjil, begitoe toch baek?“

– Somoeanja orang sedalem itoe roemah djadi qoem sama itoe nasehat.

— Mamanja Belentjong liat A Mok begitoe pinter, laloe soeroe anaknja pergi meniroe. Satoe hari Belentjonq djoestroe mindring, ia katemoeken satoe roemah orangnja semoea pada menangis. Ia tanjah apa sebabnja dan jang ditanjah lantas mendjawab; „Kita kematian 'nkong, maka semoeanja sedih.“

— Belentjong lantas briken nasehatnja: „Djangan nangis, itoe djoega pertjoema, potong sadja bangkenja dan didjoeal iapoenja daging, pendapetannja kau orang bisa beliken lagi satoe 'nkong ketjil.“

— Belentjong poelang dengen moeka babak-biloer. Sang iboe menanjah, ia laloe toetoerken doedoeknja perkara.

– Itoe iboe lantas taoe bahoea anaknja salah rabah, maka ia sigra kasi lain nasehat bagimana moesti berboeat kaloe djoestroe katemoeken kasedihan jang seperti tadi.

– Satoe hari Belentjong katemoeken sa'orang jang kakinja kena lindes sado menangis dipinggir djalanan. Belentjong lantas tanjah dan didjawab oleh itoe oranq. Belentjong sigra tiroe omongannja sang iboe boeat kasi nasehat: „Djangan nangis, itoe djoega pertjoema, lekas beli peti mati dan tanem dalem tanah, hinqqa djadi tentremnja."

Apa jang Belentjong dapet dari itoe orang, pembatja bisa taksir sendiri.

